url: =Kum 12 aphapan pasalno 2 in numei kum 6 aphapan buan :: ZOMI DAILY\nposted on 2 September 2016 at 10:43 pm Lomkholna: Australia, News, Sawltak, World\nAustralia gam, Sydney khuapi sung aom Primary School khatah kum 12 bekbek aphapan pasalno 2 in kum 6 bekbek aphapan numeino khat buan (zawhthawh thutawh luppih, Rape) cizen hi.\nDepartment of Education te’n hihvai tawh kisai Police te kiangah azaksakkhit uhciang in Chatswood Police Station ah Tuesday ni in kiman hi ci’n palik te’n agenkhiat uh Yahoo News pan aki zasawn ahihi.\nHih kumcingnailo te zawhthawhthu tawh kibuanna Rape vaipen Sydney’s Northern Beaches ah nungkhasung sangkahhun laitak in apiang hiding in ki ummawh hi.\nTua pasalno te lakah khatpa pen numeino te phinzelthei ahih manin 4 veibang zum tungngeikhin ci a, tuaban ah kum 10 nuaibek aphapan naupangno tetawhzong 2 vei lupkhopna vaitawh thu aneikhin khat cimawk hi.\nTua agamtatsa buaina te panin Bail tawh asuakta hi a, ahi zongin September 22 ni ciangin naupang thukhenzum ah thukhenna thuakkikding vai khat aneibaang ahihi.\nNaupangno akhatzaw penzong 2 veimah zahmawh vaitawh thu anei ngeikhinkhat hi a, kum 10 nuaibek aphapan nuapangno tawhzong lupkhopna vaitawh thu aneikhin khatmah ahihi.\nHihpa zong naupang thukhenzum ah October kha ciangin thukhen atuakding maban khat anei ahihi.\nHih buainavai hangin sangnaupang te nulehpa te ki zasakkhin a, NSW Police te’zong Department of Education leh Family and Community Services tetawh apankhop laitak uh cih kiza hi.\nLeitung bel asia taktak himawk ei mate, pasalno kum 12 aphapan nih in numeino kum 6 aphapan khat buan cihmahmah! Kum 12 bek hipan in hihbang lungsim aneihtheih mawk uhzong lungkhamhuai mahmahmawk hi. Tuasangin a lipkhap huai zawlai ah anumeino pen kum 6 bek cimawk a, kum 6 aphak in anunawi ateplai mi tampi omkhading hi. Tuacia aphapan kibuan cihpen??? ZD Sawltak #zomidaily\nPrevious: Nay Pyi Taw ah 21st Century Panglong ~ Bob Tuang\nNext: Singapore ah Zika Virus ngah mi 38 kibehlap, akigawm mi 189 hita ~ ZD


timestamp: atn

url: =Voksa leh Biakna ~ MUC\nVoksa leh Biakna\nAdmin 11:05:00 PM Articles, ZOMI SDA NEWS\nPianc 1:29-30: “Pasian in, "En un, leitung maitang khempeuhah a om, tang a piangsak kungnote khempeuh leh a gah sungah tang a om singkung khempeuh note tungah kong pia khinta hi. Tuate an-in na nei ding uh hi. Leitung ganhing khempeuhte tung, huihlak vasate khempeuh tung, leitungah a bokvakte khempeuh tung, nuntakna hu a neite khempeuh tungah an dingin kung hing khempeuh ka hong pia khinta hi," a ci hi. Tuamah bangin a piang pah hi.”\nAn = teh le gah\nPianc 6:21 mihing’ an ding leh ganhing an ding guang sak hi. Alian 7:2 ah An leh anlo ahihkei leh asiang leh asianglo gen hi. Asiangte “an” naci a, asianglote an naci lo hi. Ganhing asiang kop 7 leh asianglo kop 2 tembaw sungah aguanna ah Pasianin “AN” cih thu bek tawh nagen a,meihal biakna-in tembaw panin apusuah sak ciangin asiang gante azat hangin “zat ding” cih\nngimna anung amai ah mun khat bekah na pulaak kha lo hi.\nPianc 9:1-3: “Pasian in Noah leh a tapate thupha pia a, amaute tungah, "Pung un la, tampi pha-in, leitung dim un. Note pen leitung ganhing khempeuh, huih lak vasa khempeuh, leilakah a bokvak khempeuh leh tuipi ngasa khempeuhin hong kihta-in hong zahtak ding uh hi. Note' khutsungah tuate hong kipia hi. A nungta agamtang peuhmah, note-a' dingin an hi ding hi. Kung hing khempeuh ka hong piak bangin na khempeuh zong note ka hong pia hi.”\n“Nungta a, agamtang” ahihkei leh (Douay-Rheims Bible, Darby Bible Translation, English Revised Version, Webster’s Bible Translation, World English Bible, Young’s Literal translation sungah “gawhtawm loh gansa neklo ding hong kawk muh hi. Siampi 11 tawh kithuhual to pah hi.\nNoah’ suan le khakte atuahbangbang uh neding aphal ahiphial zongin Israelte saltana Egypt panin suahtak (gupna) angah uhciangin an leh anlo akician takin Top’an vaikhak ding hi. Hotkhiatna angahte adingin asiangtho nuntakna Topa in deihsak ahihna hong musak hi.\nSiampi 11: “Topa in Moses leh Aaron tungah, "Israel mite kiangah hih bangin gen un: Hihte pen leitunga om ganhing khempeuh lak panin na nek theih ding uh anungta ganhing ahi hi. Ganhingte lak panin a khecin a ka, eknel a hai peuhmah na ne thei ding uh hi. Ahi zongin eknel haite lak pan hita leh\nkhecin kate lak pan hita leh, note in na nek theihloh dingte uh: Kalaoh in eknel a hai hangin a khecin ka lo ahih ciangin note-a' dingin a nin ahi hi… Note in tuate' sa na ne kei ding uh a, a sisate zong na lawng kei* ding uh hi. Tuate pen note-a' dingin a nin ahi hi… A sisa a lawng peuhmahte a nitak mateng a nin hi ding a, A sisa themkhat a pua peuhmah in a puan sawpin, anitak mateng a nin hi ding hi… A sisa a puapa in a puan\nsawpin, a nitak mateng a nin hi ding hi… Tuate a sisa a lawng peuhmah a nitak mateng a nin hi ding hi.Tuate a sisa khat peuhpeuh *a tukna nate, sing nazat, puan, savun, ippi leh na khat peuhpeuhin a kizang beel khat peuhpeuh hita leh anin hi ding hi. Tuate pen *tui sungah kidiah ding a, a nitak mateng a nin hi ding hi. Tua khit ciangin a siang hi ding hi… Tuate khat peuhpeuh lei beel khat peuhpeuh sungah a kiat leh, tua sunga om khempeuh a nin hi ding a, note in tua beel na sukham* ding uh hi.Tua lei beel sungah a om a kine thei ding an tungah tua bang tui a tuk leh a nin hi ding hi. Tua bang beel sunga om dawn theih ding peuhmah a nin hi ding hi.Tua bang a sisa themkhat a tukna peuhmah a nin hi ding hi. Meibung hita leh beelpei hita leh kisuzan ding hi. Tuate a nin hi a, note-a' dingin a kihhuai ahi hi.\nAhi zongin tuinak leh tuibem ahih leh a siang hi ding a, ahih hangin a sisate a lawng peuhmah anin hi ding hi. A kivawh ding khaici tungah tua a sisate themkhat a tuk leh, tua khaici a siang hi ding hi. Ahih hangin khaici tui kidiah a, tua a sisate themkhat tua khaici tungah a tuk leh, note-a' dingin tua khaici a nin ahi hi." Note' nek theih ding ganhing khat peuhpeuh a sih leh a sisa a lawngpa pen a nitak mateng a nin* hi ding a, a sisa a nepa in ama puante sawpin a nitak mateng a nin hi *ding hi. A sisa a puapa in zong ama puante sawpin a nitak mateng a nin hi ding hi. Bang hang hiam cih leh note' Pasian ahi dingin Egypt gam panin note a hong pai khiatpihpa pen KEIMAH TOPA ka hi\nTua ahih ciangin kei siangtho ka hihmanin note na siangtho ding uh hi," aci hi. Hih pen a nin leh a siang, a nungta ganhing nek theih ding leh nek theihloh ding khenna dingin ganhing leh vasa, tui sunga a pai a nungta ganhing khempeuh, leh leitungah a hontat ganhing khempeuh tawh kisai-in ngeina ahi hi.”\nLaisiangtho Thak ihlut ciangin a “context” a thunung thuma leh thugui kizom paisuak ihkankhiat ding kisam hi. Mark 7 ah Judahmite pupa biakna ngeina ah khut sil masalo a an nekloh ding thu tawh Jesu nungzuite akimawhsakna tawh kisai hi. Anlian tawh kisailo hi. Khut sil masak ding vai ahi hi.\nMark 7:18-19: “Jesuh in, "Note in zong bangmah a theilo himawk hilo na hi uh hiam? Apualam panin mite sungah a tum nate in mi ninsak theilo hi. A lungsim ah tumloin a gilsung bekah tum ahihmanin tua panin kithakhia lel hi. (Hih bang agen ciangin an khempeuh nek dingin a siangtho ahi hi, ci-in Jesuh in a gen ahi hi.)”\nHih Laisiangtho aneu 19 (English ah)atawpna ah “dotna” tawh atawp hinapi zolai ah kitawpsak lo hi. Hih thu ah Jesu in “an” thu lian agen hilo a, khutsil-zeh vai agen ahizaw a, agen nop lian pen apuatham zehtanna in khalam siansuahna hong pia zolo hi, aci nuam hizaw hi. Tuhun kampau lengh tui ah kiphumna in kha ah siangthona hong pia hilo, Jesu’ si bekin hizaw, cih tawh kibang hi. (Commentary of MacArthur Study Bible, NKJV on Mark 7:19).\nSawltak 10:12-15 pen a “Context” ah: Gentile Cornelius in Judah mi Peter a innah thugen dingin cial leh sam dingin anasemte asawlna vai ahi hi. Cornelius leh Peter in nam Judahmite in Gentile adeidana thei tuak uh hi. Tua kideidanna ahi Judahmite in Gentile-te “mi maimai” = siangtho lo, pelhding leh paihding a akoih vai tawh kisai ahi hi.\nSawltak 10:12-15: “Tua a peek tungah ganhing namkim, a bokvak namkim, leh vasa namkim a om hi. Awging khat in ama kiangah, "Peter aw, tho in la tuate go-in ne in," a ci hi. Ahizongin Peter in, "Topa aw, tuate go-in ka ne het kei ding hi. Anninin a kingaihsun peuhmah ka ne ngei het kei hi," ci-in a dawng hi. A awging in ama kiangah, "Pasian in a siangin agensa khat peuhpeuh a ninin ngaihsun kei in," a ci leuleu hi.”\n“Annninin” pen zolai bekah kizang hi. Manglai ah AN dawklo hi, “Anin” ahihkei leh “common” mi maimai cihna hi. Pasianin upna hangin asiansaksa mite nin ci kei in, aci ahi hi. Hih kaihdan maan ahihna alian 10:17-45 sim leteh, ei phuah tawm kullo in Laisiangtho in hong cian gen lel hi.\nRom 10: sungah Paul in Israelte in gospel kisam uh ahihna kikum hi. Pasian’ dikna theilo uha, amaute septawm dikna tawh gupna zong uh hi.\nRom 10:4: “Banghang hiam cihleh upna a nei mi khempeuh Pasian tawh a kipawl theihna dingin Khrih in Thukham a beisak hi.”\nManglai ah sim lengh “a um mi khempeuhin dikna atan nadingin Jesu in thukham beina (mong, end) ahi hi. Zolai bekin asim hileng ahiding mah hi, kici kha ding hi. Ahizongin akawllai in simthei hibek lengh zong “thukham in Jesu hangin kicinna angah hi” na ci sam hi. Kawllai pen Greek panin akitei hia, Greek ah “kicinna” mah na zang hi. Jesu in kicing takin thukham azuihna ahihkei leh mawhna abanglo anuntakna tawh picing sak hilo zaw a, anuai a laigual simbeh lengh, “mawhneite in thukham zuihna tawh amau le amau gup ding ahanciamna uh Jesu in beisak hi, cih kilang sak hi. Thukham abeisak hilo hi.\nZolai-a “Thukham” zong manglai in “thukham” in “t” aneu tawh ki at hi. “Zomite thupha ngahte” ih hih takteh, Pasian’ kammalte utut in kideih kaih, kilakhia, kibehlap ziau ziau ta hi. Gentehna in, Kalawte 2:16 ah manglai in “sabbaths” pen zolai ah “Sabbath” “S” gol tawh hong at ve un, amal tawpna “s” te sel uh hi. Isaiah 66:22, 23 ah Manglai in “from Sabbath to Sabbath” pen zolai ah kila khia sitset zel, kidawk vet lo hi. Kalawte 2:14 ah Manglai a “handwritings” pen zolai in nusia in tei kha lo zel hi. Adiakdiakin Lai Siangtho:Phuahphatna pen ah, hiphadiak hi.\nRom 14 sungah Paul in “suahtakna Thukham” thu na kikum hi. Upna thanem te leh upna tha hat akisate suahtakna pehtawi hi. Paul in kipumkhatna adeih ahi hi. Upna thahatte leh upna thanemte hangin akipumkhatna uh akisiat ding Paul khalau hi. Akihat sak Judah thu-umte in Jesu sungah asuahtakna phawkin,Mose biakpiak thukhamte in amaute khin nawnlo, cih mu uh hi. Apicing akisa Gentile Christiante in Pasian’ mai-ah milimte in bangmah hilo cih mu uha, milim tau-ah akipiasa sate nek hangin bangmah poi sa lo uh hi. Hihsanah alang nih a athahatte in athanemte adingin tuk theihna hituak uh hi.\nRom 14:2-3: “Mi pawlkhatin na khempeuh ka nektheih ding hi, ci-in ngaihsun uh hi; ahizongin upna neute in anteh bek ne ngam uh hi. Tua ahihmanin ane mite in atang mite simmawh bawl [thukhen] kei hen la, a tang mite in zong ane mite simmawhbawl kei hen. Banghang hiam cihleh ane mite zong Pasianin asan' mite mah ahi hi.\nZolaia “upna neu” te pen Jesu umkhin napi uh milim tau ah akiap sa kizuak kik sate sianglo hi, ci in anteh ne zaw in sa angawlte ahi hi. “Na khempeuh ane theite” pen upna thahatte hi a, a upna uh picing khancin ahihmanin milimtau ah akiapsa akizuaksate pen alimlim in “an” sa ahihmanin anete a hi hi. Hihsanah an ahilo sanekna leh an ahi sanekna akikum hilo,\nupna khauhtah ci in mi khat peuh tuk nadingin omding hituanlo ahihna Paul thugen ahi hi.\nRom 14:14 panin Paul in ki-itna thukham thu hong gen hi. Hotkhiatna vai-ah gupna angah mite lungsim sungah Pasian’ Ukna thu agen ahi hi. “Nekna leh dawna” acihciangin apuatham zuihna leh nuntaknate agen hia, Khasiangtho in ahong piak itna, kipaakna, kilemna leh dikna ahi Pasian tawh kizopna thupizaw ahihna hong tell ah hi. Tua ihcih ciangin thumanna kisam lo aci\nRom 14:17: “Bang hang hiam cih leh Pasian' Ukna [gam] pen nek leh dawn tawh a kisai thu hilo a, Kha Siangtho hangin i ngah Pasian' deih bangin gamtatna, kilemna,lungdamna, cihte hizaw hi.” Hihsanah “nekna le dawnna” pen zuihna le tawnna agen hia, Khasiangtho eite sungah aom ciang bekin apusuak tatnate ahi hi. Tua tatnate apiangsak, agahsak, sungnung nuntakna thupi masa pen ahihna agen hizaw a, Jesu upna tawh tatna adeihlo, aci hilo hi.\nEfesa 2:15: “Amah tawh kipawlna hangin minam nihte pawlkhat a suahtheihna dingin minam adei Jew Thukham leh a ngeinate khempeuh phiatin, eite pawlkhat hong suahin a hong kilemsak hi.”\nPaul in, Ephesus khua-a lampialna Timothy ahilh ahi hi. Mihing’ sepna tawh gupna athalawh mite lampialna pulaak hi. Zi leh pasal neihna khamna leh an pawlkhat nekding khamna pen Judah biakna sungpan aka Essenes leh Greekte sandan ahi pumpi sia a, kha hoih (dualism) cih aum ascestic lampialna\ngenpha diak hi.\n1 Timoti 4:1-4: “Nidang ciangin a upna panun mi pawlkhat pialin, zuauthu gente leh dawi thu a kigente a zuihna ding uh Kha Siangtho in teltakin a gen hi. Tua bang zuau thuhilhnate pen zuau genin mi akhem, sik emsa tawh tatgawp bangin alungsim un ahoih leh ahoihlo akhenthei nawnlote' kam panin hong gingkhia ding hi. Tuabang mite in zi neih leh pasal neih ding, leh an pawlkhat nek ding hoihlo hi, ci uh hi. Ahizongin thu umin, thuman thutak athei mite in lungdamna ko-in anek dingin Pasian in tua ante a bawl ahi hi. Pasian' bawlsa na khempeuh a hoih hi a, nialloin, lungdamna pulakin san' ding ahi hi.”\nKikup nasa bangin Topa in ahong piak AN hoih hi. Topa in AN acihloh, en ihcih tawmte lungdam ihko phial ahizongin “hoih” theilo ding hi.\n1. Pasian’ Micilte’ AN pen ta’ng leh gah ahi hi (Pianc 2).\n2. Noah’ Tuicin khit ciangin Piancil AN banah ganhing siangtho anungta gawhtawm ganhingte zong AN sungah kihel to hi (Pianc 9).\n3. Mawhna leh si le sa koltanna pan asuakta Pasian’ teeltuam Israelte adingin Noah hun a asiangtho leh asianglo (AN leh anlo) akicianzaw in na khen sak kik hi (Siampi 11). Biakna leh cidamna akizom ahihlam Pasianin na\n4. Pasianin gangawh biakpiak bekin asiang leh asianglo hong khen sak hilo hi. Haltum biakna adding leh nekdingin AN ahi gansa pen an ahilo gansa pan hong khenkhiat sak hi. Pasian in mihingte adinga ahong ngimsakna pen Adam panin Jesu sungah Pasian’ innkuanpihte adingin thu lumletlet lo hi. Pian 3:21, 4:3,4 te pen biakpiak nading bekin asiang leh anin khen hi, cih lah\nnadingin kizang theilo hi. Asiangtho gante bek biakna ading leh nekdingin siang hi. Israelte kum 430 Egypt ah sal atan ciangin biakna ah alu ataw meel uh thei nawnlo ahihmanin Adam pan Noah hun dong siang leh sianglo ganhing acian zaw in hilh kik kisam uh hi.\n5. Moses tungah Pasian thupiakna pen khen(4) hi: Moral law, ceremonial law, health law leh civil law te ahi hi. Jesu in ceremonial law picing sak a, bei sak hi. Gam khatin aom laiteng civil law om ding hi. Pasian’ tate ahihlaiteng uh moral law leh health law om paisuak ding hi. Ganhing’ si tawh akikip sak Thuciam Lui pen Jesu’ si san tawh akikip sak Thuciam Thak\nin suankhia hi.\n6. Isaiah 66 ah Messiah sungah nuntakna athak angahte in tawntung nuntakna neidinga, Jesu upna in tawntung ding bek hilo, Jesu mahmahin Tawntung ahihmah tawh kituakin Jesu’ zia le tong zong tawntung a, upsa mite khempeuh sungah tua zia le tong atawntung dingin khaici hong vawh hi zaw hi. Upna tungtawnin Hehpihna ihsan ciangin kei’UBB hinawnlo a, Jesu’ UBB tawh anungta ka hi ta hi.\n7. Messiah, Jesu Krist leh gupna pen Adam’ suan leh khakte ading hikhin vek a, upna bek tawh Pasian’ mai akimu thei ih hivek hi. Pasian pen tangteuh banga akhangkhang ameel kikheel zualzual hi lo hi. Zanni, tuni, le zingciangin zong akikhellopa ka hi(Mal 3:6).\n8. Laisiangtho pen Piancil alian khat panin Mangmuhna alian 22 aban banin phento lecin, thumanglo dingin Pasianin hong cial ngeilo hi. Bekthamlo in, Hebia 11 sung sim lecin, Piancil 1 panin Mangmuhna 22 ah upna loin gupna angah kuamah omlo hi. Pasian akikhel ngeiloh mahbangin gupna hong piakdan\nleh mawhneitein sanna angahdan na kibang to pai suak hi.\n9. Laisiangtho Lui ah Thukham 10 aom bangmahin, Laisiangtho Thak ah Thukham 10 kimu to to hi. Lomkhatin akidawklo bek ahi hi.\nGal 5:19-20: “Numei tawh mawhna, thangtatna, lanluat mana khialhna, milim biakna, mibumna, kilangbawlna, kitotna, hazatna, hehna, huaihamna, kikhenna, pawltuam lungsim neihna, en'na, zukhamna, leh biakna pawi-ah zukhamna-a kipan\nadangdangte ahi hi. A beisa hunah ka hong hilhkholhsa bangin tu-in ka hong genkikin-ah: Hih bangin agamta mite pen Pasian' Ukna sungah omkha hetlo ding hi.”\nDiktanna leh sianthona pen ngimna siangtho tawh zanglengh maan napi, milim ahi keima’ gawlduhna biakna adingin kazat ciangin, Pasian kiangpanin thukhenna asam kisuak hi.\nIsa 66:17: “Biakna huan sungah apai dingin amauti kisian'suahin\nakisiangthosak, alaizang a aom pen azuite, voksa leh kihhuaina leh zusa anete beimang khawm ding hi, Topa in ci hi.” Efesa 2:8-9:“Note' upna hangin Pasian' hong hehpihna tawh hotkhiatna a\nngah na hi uh hi. Note' thalawhna hangin a ngah hiloin Pasian' hong piakkhong ahi hi. Note' hanciamna tawh angah hilo na hihmanun na kisialhna ding uh a thu omlo hi.”\nAneu 10 simsuak lengh: “Eite in Pasian hong bawlte ih hi a, Jesu Krist tawh ih kipawl ciangin ih nuntakna ah gamtat hoih aneidingin ahong bawl ih hi hi. Hihpen eite omzia dingin a na ngaihsut kholhsa ahi hi.”\nPhil 2:13 “Banghanghiam nacih uhleh, note in utna lungsim na neih nading uh leh Ama’ deihna na zuihzawh nadingun note sungah Pasianin atawntungin na ahongsem ahi hi.”\nHebia 11 tawh na saikak dih un. Upna galhangte in Upna vive tawh gupna kamcian nangah uh hiveh aw, Pasian in maipha kuamah pia tuan sa keiveh.


url: =WHY YOUNG PEOPLE ARE LEAVING THE CHURCH? – Tedim Chin India\nHomeUpnaWHY YOUNG PEOPLE ARE LEAVING THE CHURCH?\nOctober 4, 2016 admin Upna 1\nKhangno lakpan ngaihsut kaihkhopna: 1. Kitonpih ding lawm ding neilo\n2. Lunglut huai salo\n3. Leitung lunggulhna lianzaw\n4. Pasian itna kiam semsem\n5. Kizepzia sanglua ta #Fashion\n6. Kum tawh kisai a laklawh kisa\n7. Biakpiakna paizia amau lunggulhzia hilo\nBiakinn pawlkhat ah khangno kikhawm zah etpakna:\nAo Baptist Church 20%\nChumukedima Police Baptist 10%\nKonyak Baptist Church 20%\nSumi Baptist Church 20%\nMizoram Mainline Church 80%\nTangkhul Baptist Shillong 42%\nBang hang Mizo te khangno 100 omlak ah 80% bang kikhawm lai hiam?\nMizoramten kikhop pen mihing ngeina zuih(culture) in nei uh ahih manin kikhop tha nuam uh hi.\nNagaland pen lungkham huai mahmah hi.\nNorth East India ah khangnote kikhop nuam nawnlohna hang\nA kicingzaw in\nGeneration gap lian mahmah hi.\nkhanghun kituaklo, i leitung zat dan kibanglo, innkuan sung nangawn ah.\nMental gap, ngaihsutna kibansam tua pen khangnote amau khang ah technology tawh piang khawm uh ahih manin, hih technology khang a teng khalote tawh kituak theilo uh hi.\nA nei leh neilo kikal, sangzaw niamzaw hauzaw zawngzaw kikal a kideidanna, midangte a ding a nuammawh thei omte hangin.\nKum 5 sung kansuina Barna group President David Kinnman (barna.org)\npan in muhkhiatte\n1. Church seems to be over protective. A kikhawm lo peuhmah nungtolh, Pasian umlo dan in koih pahpah thei hi. Christian demonize everything outside the church. Khangnoten biakna nuam a saklohzia a gen ciang zong limsak deuh ding hoih hi.\nKa kizepdan en ken la, ka lungsim en in ci mite hi uh hi.\nGen -X (1962-1980)\nNa hahsep, lawhcin sawm teitei mite ahi hi.\nMillenial (2001-tuhun ciang)\nLup hun theilo, thawh hun theilo\nTeens and twenty somethings’ experience of Christianity is Shallow\nAhih khat peuh uh lunglut takin hih uh hi. Na peuhpeuh pen kineihkhem utlo khang, I want to be real. Amau emotion zong pulak ngam uh hi.\nI Christian na pen dai sa lua, a taktak a nungta nuam khang ahi uh hi. Biakinn sung pen lunglut huai salo lua uh hi. Khangno kikhop pen lunglut huai mahmah leh deihhuai, Khangham kikhop tawh kibang ahih khak loh ding.\n3. Lai Siangtho leh Sceince pen kituak takpi hiam?\nLai Siangtho in science pen ana gen cian lo lua ahih manin, science a um mite a dingin haksa sa uh hi.\nScience pen factual leh proof theih ahi hi. Mihing tangthu kigelh zawh kum 6000 valta hi. Zawng tawh mihing sisan DNA kinaihlo a, Vok khawng tawh mihing Lungtang leh kal khawng kituak zaw hi. Nawitui lamah Sakkol tawh mihing a kinaih mahmah hi. Leitung bem hi cih Zeisu kammal pan zong kimu thei hi. Rapture pen hun kibang ahih zongin ihmu laite a dingin zan hun a ding lokuante a dingin sun hun leh annsu laite a dingin zinghun cihte timezone kibanglo cihna pan leitung a lum ahihna kithei hi.\n4. Mi i et dan peuhpeuh a nuntak lui tawh et pahpah pen khangten zadah uh hi. Itna tawh hilh hilo a Judgemental thukhen khum. Mi muhkhelhna vive tawh en, kisiangthosakte pen khangthakten zadah hi. Biakinn pen exclusive, i pawlpi min nangawn in mi hong kikhawm ding leh kikhawmlo ding khen pah thei hi. I thupi sak nate in mi na huai lo thei hi. Biakinn pen lakh tampi a bawl in, i zatna tawm mahmah lai hi, tua zah mantam a bawl pen mibangzah in hong zang ta hiam?\n6. The church feels unfriendly to those who doubts.\nSia te ngaihsutna tawh kituaklo kampauna ahih leh dawm vetlo in thuk pahpah.\n1. Pulpit pen politics genna in kizang lua\n2. Isolationism: midangte welcome lo, pau dang zong welcome vetlo cih bang pawlpi, ei aw kaih lian bek mah thupi sa, ei kituam koihna\n3. Stagnant: Kikhop dan kikhek ngeilo, i hih ngeingei pen zui den, kikhekna om ngeilo, the church appears to be old and stagnant, pawlpi lian ten khangno kikhop leh khangham kikhop kibangsaklo uh hi.\n4. Young Evangelicals Feel They Have to Choose Between Their Intellectual Integrity And Their Faith\n5. And they are tired of pretending\nA kilim neih pen cimtakta, ahihna bangbang hivet leh\n6. We’ve been hurt\nPawlpi in liamsak nasak, khangnoten telkhial thei.\nYOUTH MINISTRY THAT HAS LASTING IMPACT\nKOI CI LEH KHANGNOTE BIAKINN AH SAM KIK DING\nKizepna pen midangte a dingin a kilawmciang mah tawh kizep lel ding\nKhanthakten khanghamte iplah, khanghamten khangthakte iplah\nGeneration gap hangin, hilh cian un, kitelsiamlohna piang baih hi. Nidang ciang nang zong khangham hiveve ding na hi.\nNidang ciang coat suit silh a thugen zong kikhek leuleuta hi. Khangno vai ah coat silh sangin, t-shirt leh jeans tawh biakpiakna kizang zaw ta hi.\nPulpit pen kihem khia pianpianta, pulpit tung a ding pa/nu pen biakinn sunga midang omte sangin a siantho zawkna om tuanlo hi.\nI phone neihte pen ei hong uk ding hilo in, eimah in i phone i uk zawh ding kisam hi.\n[A tung a thu kiciamteh teng Sia JM Paupu in CBYF Seminar 2016 Lanva CBA Biakinn ah a gen a tomkim in hong kipuak ahi hi.]\nLUNGDAMNA AW October 2016\nDelhi Khuado & Maithak Muakna\nKham Sian Lal\nBecause Parents failed to be their role model and failed to influence them!


url: =White House pan theihhuai leh tulaitak US thutuamtuam (09 July) :: ZOMI DAILY\nposted on 10 July 2020 at 2:06 pm Lomkholna: News, Thomasmung, USA, World\nCovid-19 Update XXII: White House Press Briefing pan atheih huai thu pawlkhat leh tulai tak US sung thu tuamtuam te: US ah COVID-19 natna nei 3 million cingta – (July 9, 2020)\n1) Tulai tak US gam sung COVID-19 dinmun: Tulai tak US gam ah Arizona, Texas, Florida leh California te pen COVID-19 lungno phulna mun – hotspots te in kiciamteh ta hi. State teng lak pan Florida, Texas leh Arizona te ah natna ngah thak khang tek tek ahih manin natna ngah thak “new cases skyrocketing” ci in news te ah ngelh uh hi. Zani in US ah COVID-19 hangin asi mi 130,000 val pha ta aa, natna ngah 3 million val ta hi. State 24 te in akikhaktan te honkikna “reopening plans” pen khawl kik uh aa, Phase 3 atungsa state pawl khat in phase 1 leh 2 ah tuak suk kik uh ci uh hi.\n2) White House coronavirus task force ten July 8 ni in news briefing bawl uh aa, tualai ah Vice President Mike Pence, Dr. Deborah Brix, Dr. Robert R. Redfield cih te in thu genna nei uh hi. Adiak diak in Pu Trump ii thu piakna tawh kizui in hong tung ding Fall August, September ciang Sang teng khempeuh hon kik ding vai pulaak khia uh hi. Pu Trump in belh maikha sung sang ahong kik lo state te Federal pan huhna kipia nawnlo dinghi ci in genkhia hi.\nCenters for Disease Control and Prevention (CDC) in zong sangte hon kik ciang zuih ding thu te (guidelines) abawl bawl lai tak hi ci hi. US education secretary Bestsy Devos in maikha sung US gam sang khempeuh hon kik ding taangko khia hi. Tulai tak US ah COVID-19 khang sem sem lai ahih manin, sang teng hon kik tei tei ding cih thu tawh kisai in mi tampi te thukim zo nai lo uh aa, Nu leh Pa atam zaw in zong tate sang kah sak kik ding kilungmuang zo nai tak lo ahi hi. Mipil experts ten zong Sang khan (class) sungah social distancing bawl ding pen hamsa mahmah ding ci uh hi.\n3) White House Press Secretary Kayleigh McEnany in COVID-19 pen naupang te tung tam kimu lo ahih manin mai kha sung sang khempeuh hon kik ding pen la huai lo ding hi ci hi. President Trump in mai kha sung sang khempeuh hon kik ding thu a piak zawh aa kipan mipi sung leh ama kumpi sung zong kithu kim zong lo in kibuai mahmah ci uh hi. Adiak diak in COVID-19 khan mah mah na state te pan Governors leh sang lam thu nei ten thu kim zolo uh ahih manin tulai tak new conference ah tua thu bek bek kidong keei hi. Governors tampi ten zong athukim loh lam uh leh sang ahon kik zawh nai loh ding uh pulaak khia uh aa, sang hon kik ding vai pen et cik lai kul tek ding ahi hi.\n4) White House coronavirus task force member Dr. Anthony Fauci in US gam pen Coronavirus first wave ah kiom lai aa, I gam pen akikhaktan teng kihong kik baih lua ahih manin “serious situation” I tung ta hi ci hi. Absei sa ni 3-4 sung teng natna ngah thak 50,000 kiim om aa, Coronavirus hong piankhiat zawh atam pen ni te ahi hi.\n5) Atlanta Mayor Keisha Lance Bottoms zong a innkuanbup un Coronavirus a test pen positive uh aa, koi lai pan ngah uh hiam kithei zo lo ci hi. Tulai tak Georgia state zong natna akhang pen state khat ah kihel hi.\n6) Tulai tak US gam ah COVID-19 hotspot te pen Texas, Arizona, California, Georgia leh Florida ah hong kikhin phei aa, Arizona ah natna ngah mi 100,000 val ta uh hi. Tua lak ah alang tam zaw pen kum 44 nuai saih khangno vi ve hi uh ci hi. Abeisa hun in Coronavirus hotspot pen New York leh New Jersey te hi aa, tua te tu in steady state tung kik ta uh hi.\n7) Oklahoma sate Tulsa ii executive director of Health department ahi Dr. Bruce Dart in abeisa ni 2 sung COVID-19 natna ngah thak mi 500 kibehlap aa, hong khang khang lai ding hi ci hi. Abeisa June 20 ni aa akibawl Trump rally hang aa natna ngah thak tampi kibehlap hi ding hi ci uh hi.\n8)) Florida governor in abeisa May kha sungin Jacksonville, FL pen COVID-19 adal zo pen khua khat hi ci in phat mahmah aa, ahi zongin tu in Jacksonville pen COVID-19 ii lungno aphulna mun leh hotspot hong suak ta hi ci hi. Jacksonville Mayor Pu Lenny Curry zong COVID-19 positive khat tawh kisawh kha ahih manin tulai tak quarantine alut lai tak hi ci hi.\n9) New Jersey leh Atlanta te in inn pua apai khia peuh mah in maituam thuah hamtang ding cih thu khun taangko khia uh aa, adang state pawlkhat in zong tua thu khun neih ding ngaih sun uh ci uh hi.\n10) US gam sung Airport teng aa security asem Transportation Security Administration (TSA) pan nasem mi 1,000 val in COVID-19 natna nei (positive) uh hi ci hi. Adiak diak in vanleng tung tuam ding passenger te tung pan killawh ahih manin TSA in nasem khempeuh face shield, maituam leh clean gloves thuah den dingin thupia uh hi. Vanleng tawh khualzin ding te I om leh nakpi takin kidawp huai mahmah hi.\n11) Mipil scientists te in US ah COVID-19 natna kilawhna ii alang bang pen “asymptomatic or pre-symptomatic patients” akici natna symptoms lak lo aa positive te hangin kilawh mang uh ci uh hi. Gentehna in aci dam khangno khat asymptomatic acih symptom lak lo in natna nei (positive) uh aa, tua te in amau innkuan sung aci dam lo pen pen tung lawh hi ci uh hi. Tua hi aa, akua ma peuh in zong COVID-19 test I bawl tek ding thupi mahmah ding hi.\n12) Florida state Miami khuapi ah COVID-19 natna ngah thak khang mahmah ahi manin zato lupna te awng nawnlo ci uh hi. Miami mayor Francis Suarez in belh “the coronavirus rise is very grave” ci in taangko khia hi. Miami-Dade county ah natna 90% khang cih Miami-Dade county government in taangko khia uh hi. Florida state sung aaom zato 43 te ah intensive care units (ICU) lupna pen “0” ci hi. Adang zato 32 te ah 10% ICU lupna bek awng lai ci uh hi. Florida state sung pan Miami, Orlando leh Tampa kiim tengah natna tam khang pen ci uh hi. Tulai tak Florida pen COVID-19 natna akhang pen state ah kihel hi.\n13) Natna akhang pen state khat ahi California state sung om Thong (jail) te ah thongkia mi 2350 in COVID-19 natna nei (positive) uh hi ci hi. Tua lai aa nasem (staff memebers) 165 in zong natna ngah uh ci hi. Natna kilawh mang ahih manin thongkia mi 10,000 val kikhahkhia aa, probation in kikoih ci uh hi.\n14) US sang (College & University) te in hong tung ding sang hon kik hun Fall semester ciang online tung bek ah class alak sak uh leh (offering online-only courses) tua sang teng aa akah gamdang sangnaupang, international students teng agam vuah kiciah sak kik ding hi ci in Immigration and Customs Enforcement ten taangko khia uh hi. President Trump in belh Sang khempeuh in-class ah kah sak kik ding thu pia hi. US gam ah gamdang pan sang hong kah sangnaupang million khat (1 million) bang pha aa, China, India, South Korea, Saudia Arabia leh Canada pan tam pen uh hi.\n15) US health expert khat ahi Dr. Peter Hotez in tulai tak US gam sungah COVID-19 natna ngah tam lua ahih manin “conact tracing” zong kibawl zo nawnlo hi ci hi. Contact tracing acih pen Coronavirus positive khat tawh aki sukha teng leh akithuah kha teng zong/kan kik aa, test bawl sak. ahih kei leh quarantine lut sak ahi hi. Kawlgam in belh tua contact tracing pen zo mahmah bil bel uh hi.\n16) Coronavirus vaccine update:\nTulai tak akisam mahmah Coronavirus vaccine bawl khiat zawh nang leitungbup pan company tampi hanciam uh aa, US Federal kumpi in company tampi lak pan pawlkhat telkhia in sum leh pai tawh panpih uh hi. D.C area sung Maryland state aaom biotech company khat ahi Novavax company pen US Federal kumpi in COVID-19 vaccine bawlkhiat zawh nading in 1.6 billion huhna pia aa, US kumpi in huhna apiak company te lak pan sum lom atam pen apiakna ahi hi. Novavax company in asawt lo in Phase 2 trail kipan ding aa, maikum February kha sung in Coronavirus vaccine 100 million doses bang bawlkhia ding ci hi. Adang company khat ahi Moderna in Phase 3 trail pen tu kha bei in bawl ding aa, mi 30,000 te tungah vaccine sutna test bawl ding ci hi.\n17) US Environmental Protection Agency (EPA) in COVID-19 lungno thah nadingin lungno company khat ahi Lysol company te thoh khiat Lysol Disinfectant Spray leh Lysol Disinfectant Max Cover Mist te prove na nei uh aa, COVID-19 lungno thah nang hoih mahmah ahih lam pulaak khia uh hi. EPA in amau laboratory ah testing abawl uh hi aa, hih lungno zate in minute 2 sungin lungno teng si sak cih mukhia uh h.\n18) COVID-19 hangin Hand sanitizer te ki nak zat mahmah aa, the US Food and Drug Administration (FDA) in mipi tung ah Hand sanitizer nam tampi te zat loh dingin pulaakkhia uh hi. Tua Hand sanitizers te sungah a puak ham thei methanol tampi kihel aa, a zang te lua, lutangna, mit mang, pawl khat te mi taw thei, kibup thei leh tha gui (nervious system) sia thei, si thei hi cih warning pia in zaksakna nei uh hi. Tuni in zong FDA in Mexico gam 4E Global company pan kibawl hand sanitizer pen zat loh dingin pulaakkhia uh hi.\n19) New York state in Delaware, Kansas leh Oklahoma state te pan hong lut, hong hawh khempeuh amau state (New York) sung atun ni pan kipan ni 14 sung quarantine lut phot tei tei ding cih thu piakna a neih na uh Gov. Andrew Cuomo in taangko khia hi. Abeisa in zong natna atamna state pawlkhat zong quarantine list sungah guang khin uh hi. Adang state pawlkhat in zong amau state sung alut peuhmah quarantine lut phot ding cih thu khun nei uh aa, tua pen mitampi in zui lo uh ahih manin natna kilawhna ii ahangkhat hi ci uh hi.\n20) South Texas county in COVID-19 positive hi in self-quarantine bawl lo aa avak vak te man in thongkhia ta ding ci uh hi. US gamah natna kilawhna ahang khat pen Covid positive khat negative angah kik ma self-quarantaine bawl lo uh aa avak vak na uh pan adang te tung zong kilawh mang ci uh hi. Ei sungah zong adang te i kilawh gawp loh nangin positive khat i om leh self-quarantine bawl pah in i vak khiat loh ding thupi mahmah ding hi.\n21) Pu Trump kumpi in US gam pen World Health Organization (WHO) pan apaikhiat na thu Congress tung zaksak na nei uh hi. WHO tung zong lai khakna nei khin uh ci uh hi. US gam in WHO te pen kum sim in $400 million val ta huh uh ahih manin, tua teng kihuh nawn kei leh WHO zong buai mahmah ding hi ci uh hi.\nMore: Hlutdaw thuthang: MP Pu Gin Kam Lian thusunna\n22) Johns Hopkins University & Medicines te report na tungtawn in tu ni July 09, 2020 ciang dong Leitung ah Covid-19 natna ngah mi 12,128,406 (12 million) pha ta in asi mi 551,552 pha ta hi. US gam ah natna ngah mi 3,088,913 (3 million) leh asi mi 132,934 pha ta hi. Kawlgam ah natna ngah mi 317 pha ta in asi mi 6 om ta hi. US om ei Zomi te sungah zong Covid-19 anei tampi kibehlap toto ta ahih manin i om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi. Thomas On Sian Mung (Thomas Mung Guite) Washington D.C July 09, 2020.\nPrevious: Thuthak tomkim ~ The Tedim Post (10 July)\nNext: Zogam makai kiteelna ~ Pu Go Sawm Khup


url: =India ah Doctor kicianlo khat ii zatuiphim hangin mi 33 in HIV natna ngah :: ZOMI DAILY\nIndia ah Doctor kicianlo khat ii zatuiphim hangin mi 33 in HIV natna ngah\nposted on 7 February 2018 at 11:25 pm Lomkholna: India, News, Sawltak, World\nNorthern India gamsung aom Bangarmau Town sungah Siavuan khatin satui sutna Syringe khatbektawh cina tampi zatui sunkawikawi ahih manin, HIV lungno kilawhgawp cih Reuters pan kiza hi. Tua siavuanpa pen “unqualified medical practitioner” kici a, ama hangin atawmpen mi 33 bang HIV natna ngahlawh uhhi ci’n Government Official inzong pulakkhia hi.\nAbeisa January 24, 25, 27 sungtengin kumpi vaihawmna tawh HIV sitsakna Camp “Government-organized HIV screening Camp” kinei hi. Tualak ah mi akigawm in 566 te Test kibawlsak in, tualak ah mi 33 tepen HIV nei uh cih kimukhia hi ci’n Unnao District sung aom Chief Medical Officer (CMO) asemlaitak SP Choudhary in genkhia hi.\nAbeisa kumsung in Bangarmau sung aom District Hospital te ah HIV natna lungno angahkha tampi aki muhkhiat ciangin hih Camp akipan ahihi.\nChief Medical Officer in agenna ah HIV natna angahte koipan bangci ngahkha hidinghiam cih thudotna kinei kawikawi cihi. Tuabang in aki kankan ciangin khuasung ah Doctor khatin zatui sutna Syringe khatbek tawh mi tampi zatui sunkawikawi cih kitheikhia a, tua zatui sutna siangtholo ahih manin, tuapan in HIV natna akilawh hiding cih mukhia uh cihi.\nBangarmau Police Offficial khat ahi Arun Pratap Singh inzong hihvai tawh kisai in tua Doctor papen kikankhin cihi. Tua Doctor papen Rajendra Kumar kici a, ahi zongin tulaitak tua Doctor papen kibucip ahih manin Police te’n akansan laitak ahihi ci’n genkhia hi.\nHihbang in Doctor khat ii gitnat lohna hangin natna akilawhgawp suak ahih manin, tua Doctor papen thu kilimbawl mahmahding hi. Tuaban ah State Government tungah Doctor septheih nadingin Registration abawllo, Medical Practitioner khatin akisin hilo cisawnsawn hi.\nState Government Committee te’n hih HIV natna akilawhgawpna ahangpen limtak in akansan laitak uh hi a, HIV natna akilawh Case 33 aomlak ah hih Doctor patawh bangzah ki nahvawhkha hiam cihpen ki limkansan mahmah cihi.\nCina te genna ah tua Doctor papen kum 35 gualpawl hi a, setbing (Bicycle) khattawh khuasungteng ah kileh kawikawi in, nattun, cisa, bukvei cihte zatang nekding leh zatui suk akisamte sunsuk ziauziau cihi.\nIndia gamsung ah mipi Population atamnazah tawh kituak in Doctor pen akicing in omzolo ahih manin, hihbang buaina apiang kici hi. Adiakdiak in khuaneu khuata te ah Doctor asin ngekngek, asiam taktak in asem cihbang omlo in, Unqualified Practitioners pen tampi om kici hi.\nMore: Chin State, Paletwa kikapna hangin India gamsung ah galtai mi 1400 bang phata\nIndian Medical Association te genkhiatna ah India gambup aom Medicine lamsang asinte lakah 45% bangpen hoihtak in Formal Training kahloding uhhi ci’n Estimate genkhia cimawk hi. Sawltak #zomidaily\nPrevious: Tumtaipak leh Heisapak ~ Lengtong Pauno\nNext: Pate ni ~ Dim Lun Zam\nKa phawk khak thu pawlkhat ~ Pu Thangboi


url: =TITHE VAI AA DISFELLOWSHIP ~ MUC\nTITHE VAI AA DISFELLOWSHIP\nAdmin 6:24:00 PM Articles, Conference Pianna thu\nChurch Manual in " A member should never be removed from the church record on account ofone's ability or failure to render financial help to any of the causes of the Church" " Pawlpi mi khatin sum leh paai tawh a huh zawh loh man ahih kei leh pawlpi sepna bawlna te ah sum leh paaitawh huhna a piakloh manin pawlpi laibute pan ama min kipaai khia thei lo hi."\nHih mun ah "Kipaai khia theilo" sangin " Kipaaikhia ngeilo" cih dik zaw hi. "Kipaaikhia theilo" in ahihtheihlohna thu genin "kipaaikhia ngeilo" cih in ahun gen hi.Tua banah " piakzawh loh man leh piak lohman " in kipaaikhia ngeilo ci bilbel na pi'n khaktannain langdona hi cih hong behlap hi. Khaktanna ( cut off, withhold) tawh a langdo dankhat, kipaaithei dan khat in lakpian hi. A taangpi thu in cileng khaktanna zong piaklohna mah ( failure torender ) hi aa, suk khiat theih hun om tuan lo hi. Laisiangtho zui in Pasian tung i tavuan hi bek aa,Test of fellowship (CM 154) hi theilo hi.\nMAC member te'n pia lua hi. Khaktan lo in Conference ahpia uh hi. Self-appointed Committee ah piak ding pen Church Manual in phal lo hi.Representative body tung bekah piak siang ding hi. A taangpi thu in cileng, piakding a khaktan mia om leh zong a langdo hi cin Laisiangtho leh ih Manual ah omlo hi.\nTua banah Sia Mungno in diktak aa kiteel Church Authority leh diklo aa kiphuan tawm Church Authority tegel koici manhuai, nialhuai cih honggen leh dikzaw ding hi. A man diktak aa kiteel te"Properly Constituted Church Authority" (p. 186) thunial te dinmun maan tawh hong paupau khahi.Kidop huai mahmah khat ah sia khat, mikhat, pawlpi khat, Conference/Mission/ Field khat peuhin pawlpi mi sazian guannana leh paihna ( Test of Fellowship ) phuan, bawl nading aana thu neilo hi. Behlap thei lo hi. MYUM/ Mission/ Suak Khaw Ngin te'n bawl tawm theilo hi. "A Minister,an individual church, or a Conference / Mission / field does not have the authority to set up orestablish test of fellowship for the denomination" SDA Church Manual, 2000 ed. p 186: 3."I Pawlpi na nusiat leh Satan nuam lua ding hi."\nIh pawlpi kinusia lolua kisa in diktak aa lenhizaw hi. Ih MYUM nusiat man, MYUM sung om man Satan nuam, dah hilo in Pasian i nusiat, ipawl panin Satan nuam, dah hizaw hi. Saul in zong Zeisu umte a bawlsiat pen Pasian nasem kisakha hi. Myanmar Union Mission, Mission sia te'n SDA pawlpi mite a kimang ki disfellowship,disband man peuhmah a bawlsiat uh pen Pasian nasem a sakha lai i hi hiam?


url: =Kam Hau tangthu :: ZOMI DAILY\nposted on 20 June 2010 at 10:07 pm UTC+9:30 Lomkholna: Article, History\n1804 kum pawl ciangin Kamhau in Lamzaang khua panin Tedim khua satin na teng hi. Inn leh lo zong kician nei man nailo-in, Zo leh Thahdote in na sim pahpah a hih manin Lamzaang khua-ah ciahkik hi. Tua ciangin Kamhau leh Khoilamte in, Falam gam Ngaltu khua a ateng Maanggin zol uh a, 1810 kumin Tedim khua-ah hong teng kik uh hi. Midangte in Tedim hong bel uh a, inn 30 bang pha-in Kamhau in hausa semin Manggin leh Khoilamte in upa na asem uh hi.\nMi hong khang semsemin a sawt lo-in Tedim khua inn tampi hong pha hi. Tua ciangin gam lei lei ukna-ah mipil tampi kisam a hih manin, thu kikuppih dingin Mualbem khua Hauhtuang’ tapa Pauvum sap ding a sawm hi. Ni khat Pauvum zol dingin Mualbem khua-ah Kamhau va pai a, Pauvum tual a lam kimlai va sam khia-in, “Tedimah hong teng inla kei’ nuai-ah upa hong sem in, kumsimin inn khat panin tha khat kong kai sak ding a, inn mun lo gam na deihdeihna kong pia ding hi.” ci-in a zol ciangin Pauvum zong lungkimin na zui a, Kamhau in a kamciamna bangin pia hi.\n2. Botung veng: Khuacin’ inn tungsiah nitumna lam teng hi a Zatual leh Teizaang mi pawl khat teng uh hi.\n3. Vaiphei veng: Bonuai veng pan a khang lam nisuahna lam teng hi a, Vaiphei miteng teng uh hi.\n4. Sekzaang veng ; Sakollam Ngennung lamka panin leilu lam teng hi a Guite miteng teng uh hi.\n5. Khuangzaang: Col. Dal Zakam’ inn dung to teng hi a, Thahdo mite teng uh hi.\nSawmsiing khi minthang zong deih mahmah a hih manin angah zawh nadingin hih bangin thu hong ngaihsun a, Maang song’ kiangah, “Na tupa leh ka tanu ki teng sak leng ih zukuang ih sa kuang hong kinai ding a, nuam mahmah ding a hih manin, sunghta putu suak leng hoih na sa uh hiam,?” ci-in zasak hi. Maangsongte zong Ukpi khat sungh a nei ding ci-in nuamin thukim pah uh hi, “Tua a hih leh, Zuthawl-in bang hong pia ding ka hi uh hiam?” ci-in a dot sak tak ciangin Kamhau in, “Hih tegel’ kiten nading lawmlawm Sawmsiing khi minthang hong pia le ucin kilawm sa ing,” ci-in gen hi. Maangsongte zong Kamhau’ tanu zi-in ngah ding ci-in lawp takin Sawmsiing khi minthang zuthawlin hong pia pah uh hi.\nTua ciangin Kamhau in zong a tanu Zaniang a mo dingun pia pah hi. A kha ding 3 tawh gamngai dong khasak hi. Mo khate ciah kik ding hong sawm ciangin Zaniang zong a lawmpa tawh omkhawm nai lopi-in a innah hong ciah kik mawk hi. Apasalte in a pi kik uh hangin ut nawnlo-in hong kikhen uh hi. Tua Sawmsiing khi minthang a ngah theih nading a Kamhau’ ngian a hih lam a lawmte in a phawk khalo a hi hi. Zuthawl pen mo man lah hilo, kisikkik theih lah hilo a hihmanin, a deihdeih sawmsiing khi minthang a ngah suak hi. Zuthawl kipia lakah tua sang a tam manzaw zuthawl omlo ding hi. Tua hunin sawmsiing khi tang khat in sial 10 bang man hi. Kamhau in khamtung gam a sum minthang khempeuh ngahin a minthang semsem hi.\n1. Kamhau Ukpipa ( Sukte )\n2. Pauvuum Upa lian pen ( Sukte )\n3. Maanggin Gal leh sa vaihawm ( Hatlang )\n4. Khoilam Thu leh la vaihawm ( Hatzaw )\n5. Kimthuam Upa vaihawm ( Zillom )\n6. Telkhaat Upa vaihawm ( Hatzaw )\n7. Pau-am Upa vaihawm ( Samte )\n8. Cinkim Upa vaihawm ( Samte )\nPrevious: Bonn Museum hawhna (2) ~ CS Khai\nNext: Penglam’ Tangthu ~ Zomi Folktale\nLang Khan Khai says\nKam Hau upa Teel Khat pen Hatzaw hi loin Thawmte hi


url: = Roman lampi tawh in gupna ngah na ih cih in bang ahi hiam?\nRoman lampi tawh in gupna ngah na ih cih in bang ahi hiam?\nDotna: "Roman lampi tawh in gupna ngah na ih cih in bang ahi hiam?"\nDawnna: Roman lampi tawh in gupna ngahna ih cih in Romah Laisiangtho sunga laisiangtho tangte kaikhawm in gupna thu tangko na a hi hi. Hih pen baih in zong theihnop mahmah lel hi. A hizongin Gupna ih ki sapna a hang, Pasian hong gupna ih ngah theih na ding hong ngelsakna, gupkhiatna ngah theih na ding lampi, leh gupkhiatna ih ngah na hanga phat tuamna cih te ki teltak in hih Roman Laisiangtho sungah ih mu thei hi.\nRoman lampi tawh in gupna ngahna a masa penpen Laisiangtho tangin Roman.3:23 a hi hi. “Mikhempeuh mawh ciat uh a, Pasian vangliatna susia uh hi.” Eite khempeuh mawhnei te ih hi hi. Ih sepna khempeuh hangin Pasian lungsim su sia hi. Lungsim siangtho kua mah a om kei hi. Rom.3:10-18 in ih nun na sungah a om mawhna te siangtak in hong gen hi. Roman lampi tawh in gupna ngahna a nih na pen Rom.6:23 a hihi. Hih Laisiangtho tang sungah mawhna ih thaman hong gen hi. “Mawhna ih hongpiakthaman pen sihna ahi hi. Ahizongin Pasian hong piak letsong pen Jesu Khazih hanga tawntung nuntakna a a hi hi.” Ih mawhna hang a ih thuak ding gimna pen sihna ahihi. Pumpi sihna hi lo in tawntung sihna a hihi.\nRoman lampi tawh in gupna ngah na a thumna pen Rom.10:9 a hihi. “… a hi zongin Pasian hongpiak letsong pen ih Topa Jesu Khazih hangin tawntung nuntak na ahihi.” Rom.5:8 na sungah, “ Khazih sihna tawh in Pasian in eite mawh nei ih hih lai takin eite tungah ama hongit na hong lak hi.” Jesu Khazih pen eite a dingin sihna hong thuak hi. Jesu sihna hangin ih mawhna thaman teng hong piak sak khin zo hi. Jesu thawhkik na in Jesu sihna pen ih mawhna thaman hongpiak sak khin zo hi ci a Pasian sanna hong ki langsak hi.\nRoman lam pi tawh in gupna ngah na a lina pen Rom. 10:9 a hihi. “ Jesu pen Topa hi ci a nakam tawh pulak in Pasian in amah pen sihna pan hingkik sak khin zo hi ci a na lungtang tawngah na up leh gupna na ngah ding hi.” Eite tangin Jesu a sihna hang a hi zong, amah ih upna hangin a hi zong, ama sihna hangin ih mawhna tha man hongpiak sak khin zo hi ci a upna hang a hi zong in eite in gupna ih ngah hi. Rom.10:13 na sungah “ Jesu min a sam te khempeuh in gupna angah ding uh hi’’ a ci hi. Jesu pen ih mawhna thaman hongpiak sak dingin sihna hong thuak a, tawntung sihna meilipi pan in honghon khia hi. Gupkhiatna, mawhmai sakna pen Jesu Khazih pen Gumpa leh Topa a, a sang mi khempeuh te a ding a hihi.\nRoman lampi tawh in gupna ngah na a tawp na pen Gupna hang a ih ngah thu pha a hihi. Rom.5:1 na sungah alam dangmahmah thupha ih mu thei hi. “Tua a hihmanin eite in upna hangin thuman na ngah khin ih hih manin ih Topa Jesu Khazih hangin Pasian tawh ih ki pawl kik thei ta hi” ci in ki gelh hi. Jesu Khazih hangin Pasian tawh ih ki pawl kik thei hi. Rom.8:1 na sungah, “Tua ahih manin Khazih Jesu sungah a om mi in thukhen na a thuak nawn kei ding hi” ci in ki ngelh hi. Jesu pen eite tangin si khin ahih manin eite in mawhna thukhen na ih thuak nawn kei hi. A tawpna ah Rom.8:38-39 na sungah a man pha mahmah thuciam eite in ih mu thei hi. “sihna leh nuntakna in a hizong, vantungmite leh dawite in a hi zong, tulaitak hun leh hongpai lai hun ding te’n ahi zong, vangliatna khat peuhpeuh in a hi zong, asang a niam in a hi zong, piansak na khat peuhpeuh in ahi zongin ih topa Jesu Khazih hangin Pasian hongit na tawh kuamah in hong khen zolo ding a hih lam ken ka thei hi” a ci hi.\nHih Roman lam pi tawh in gupna ngah na pen zuih dingin hoih na sa hiam? Hoih nasak leh hih bangin Pasian tungah thu na ngen ding hi. Hih thu ngetna pen gupkhiatna nangah theih nadingin Jesu Khazih na muan na pen Pasian tungah tangko na hihi. Hih thungetna hang bek in nang hong gumkhia zolo ding hi. Jesu Khazih na up hang bek in Gupna na ngah ding hi. “Topa aw, keimah in nang kong lang do a hih manin thukhen na a thuak ding ka hihi. A hi zongin Jesu Khazih in ka thuak ding thukhenna teng hong lak khiatsak khin zo hi. Amah ka upna hangin mawhmaisakna angah ding ka hihi. Nong hehpihna hang bek in Gupna a ngah ka hi hi. Alamdang nong hehpihna leh mawhmaina – tawntung nuntakna letsong hangin lungdam kongko hi! Amen!’’


url: =Tulsa Paina Report ~ Rev. Gin Khan Nang :: ZOMI DAILY\nposted on 28 December 2009 at 9:58 pm Lomkholna: Article, Ginkhannang\nKum 2008 Lungdam Bawl leh Kumthak hunin ka laisimna tawh kisai manlah pian ka hih manin koi mahah ka paikhia man kei hi. Lungdam Bawl ni taktak ciangin kei kia-in khan sungah omin, lung leng keii hi. Ei gamah Lungdam Bawl leh Kumthak hunte pen biakpiakna a thupi pen ni, mi tam pen ni, a kikhawm ngei lote in tua ni beek kikhop hamtang sawmin a hanciam ni hi a, pawi an nek khop ding mah ut pena i neih ni ahi hi.\nTukumin kei zong hih ni thupi nite Tulsa ei mite kiangah zang dingin ka khensat hi. Dec. 17, 2009 ni-in LA (Los Angeles) panin vanleng tawh pai-in Dallas Fordworthah ka tu masa uh hi. Tua panin paikikin nitak 8pm pawl a tung ding pen vanleng ziakai ahih manin 9 pm pawlin ka tung pan hi. Ka sanggam nu Nu Docing, a tapa Mangno leh Khualpu (Kham Khan Kual) in vanleng tualah hong dawn uh hi. Inn ka tun uh ciangin 11 pm sat phial ta hi. Pa Khual pen Murlen khua suak hi a, a neu lai-in ka sangnaupang hi ngei hi. Aman zong ka sangsia lui hong pai ci-in hong dawn ahi hi. Amaute deihsakna tawh Tulsa khua nuam takin ka tung thei hi. Nu Docing pasal Pa Ngothangte inn pen inn bangin ka zat ahi hi. A tapa Mangno leh a lawmnu Tengno in tanu khat nei uh a, ka pai masak sangin innkuan na tamzaw ta uh hi.\nKikhopna tuamtuam: Tulsa khua-ah Zomite kikhopna tuamtuamah va hawh kim ding ka ut hangin ka hun in cin lo ahih manin mun 4 bekah ka kikhawm thei hi. Dec. 20 ni-in Far East Myanmar Christian Mission Pawlpi-ah ka kikhawm a, Senior Pastor Rev. Cin Khua Kham leh huh sia Rev.Dr. Nang Khen Khup makaihna ahi hi. Kikhawm zong hoih bilbel a, khangnote in lapawl sa-in teci panna hun zong bawl uh hi. Lamka pana pai Tg. Khan Kham pen khangno makai-in om a, Tg. Zam Khan Thang zong hong kikhawm hi. Pa Khualpu in teci panna leh lasakna nei hi. New Lamka a om ngei Pa Gin Suan Paute innkuan zong hih Pawlpi-ah na omin nuam tuam mahmah hi. Kikhop tawp ciangin niangtui dawnna hun ka nei uh hi.\nMCC Pawlpi-ah: Myanmar Christian Church pen Rev. Dr. Kham Khan Khai leh Sia Lianno makaihna hi. Amau Kawl hun (2pm) leh Zo hun (6pm) nei uh a, Zo hunah hun hong pia uh hi. 2006 kum December kha ka pai lai-in hih Pawlpi bek omin Pawlpi dang om nai lo a, Kawl pau bek tawh biakna bawl uh hi. Tuhun ciangin mi zong kicing zaw deuhin, Kawl hun leh Zo hunin na khen ta uh ahih manin khantohna khat hi ci-in ka mu hi. Lamka mi Rev. Lian Cin Khup zong hong kikhawm thei hi. Pa Khual in teci panna leh lasakna mah tawh hong uap thei hi. Mel theihsa pawl khat na omin nuamtuam mahmah hi. Khangnote in Christmas Carol khua vot nuai-ah vak uh a, thalawp thei mahmah uh hi. Pawlpite dangte zong Carol vak tek hih tuak hi. Ka zin tunnate omna Pawlpi hi a, kikhop kik ding ka ut hi napi-in hun nei nawn lo ka hih manin ka kikhawm man nawn kei hi.\nOklahoma City-ah: Florida a om ngei Pa Tuang Khan Nang in Dec. 22 ni-in hong hopih a, Oklahom city a om Zomi teng in ko innah Lungdam Bawl ka zang ding uh hi, hun na ngah leh hong pai thei leteh ut ung, hong cih ciangin Lungdam Bawl ni pen hun dang nei lo ka hih manin pai dingin ka khensat hi. Dec. 24 ni-in Greyhound Bus tawh ka pai hi. Zingsangin guahzu a, guahzupi mahin ka ding khia uh hi. OK city ka tun kuan uh ciangin vuuk na kia-in khua sung ka tun uh teh vuuk na sah mahmah ta hi. Patuang in Bus khawl munah hong dawnin vuuk lakah a omna uh Norman veng lam zuanin ka tai pah uh hi. Lampi-ah vuuk zu ngeekngeek ahih manin lamhaksa mahmah a, mun khatah ka tang dektak uh hi. Norman ka tun dek uh ciangin motor khat pai zo nawn lo ahih manin lampi khak a, kipai thei nawn loin nai khat val ka khawlcip uh hi. Vuuk tam ahih manin lampi nalin lau huai mahmah a, a sawtna ciangin tawmtawm kikhinin tak lamah ka pelh thei uh a, Norman cidamin ka tung thei uh hi. Patuangte innah nungak tangvalte in an nek ding na bawl ngeingai uh a, vuuk lah pak zihziah hi. Nitak lam ciangin Lungdam Bawl zang dinga hong paisawm Zomite vuuk sah lua-in lampi kikhak ahih manin hong pai thei nawn kei uh a, a paisa teng zong a ciah thei nawn kei uh hi. A paisa teng Patuangte innah zan khat giak uh hi. A om teng in Lungdam Bawl hun zangin nuam takin kikhopna ka bawl thei uh hi.\nMZBC Pawlpi-ah: Dec. 27 ni-in Myanmar Zomi Baptist Church Pawlpi-ah hun ka zang hi. Rev. Thawng Khan Cin makaihna hi a, Sia Vung Lian Mang pen lai-atpi ahi hi. Biakinnah kikhop theih loh ahih manin Upate inn khatah ka kikhawm uh hi. Biakinn pen vuuk tam lua-in motor koihna ding (parking) om lo ahih manin kikhawm thei lo uh hi. Pa Khual omna Pawlpi hi a, teci panna leh lasakna mah tawh hong uap hi. Khangnote in lapawl siam takin hongs a uh hi. Teci panna hun zong kihong a, teci pangte in vuuk lak panin i nuntakna Topa in hong kepsak a, hih bang hun pha i ngah pen lungdam hang ci-in pulak ciat uh hi. Hih lai-ah zong mel theihsa na om a, nuam tuam mahmah hi. Kikhawm zong upmawh sangin hoih zaw hi.\nZBMC Pawlpi-ah: Jan. 3 sun hunah Zomi Baptist Mission Church ah hun ka zang thei hi. Rev. Kap Khan Mang, Sia Thangbawih leh Upa Langnote makaihna hi. Kikhopna pen gamla pian napi-in makaite in motor tawh hong la-in ciah ciangin ong khakik vingveng uh hi. Khangnote in lapawl sa-in teci panna hun kihong a, tha kingah thei mahmah hi. Kumthak nipi khatveina ahih mah bangin Sia Kap Mang in nekkhawmna zong hong bawl hi. Hih Pawlpi pen Tulsa khua adingin a naupang pen hi a, kha 4 bang pha pan hi napi-in kikhawm zong hoih bilbel hi. Kumthak ahih mah bangin Pasian adingin “hici zaw lai leh” cih ding om loin, “hih theih tawp” siam theih tawp, hat theih tawp suahin (Thsia 3:12) Pasian adingin nuntak ding cih thu tawh ka kihanthawn uh hi.\nZCF kikhopna-ah: Jan.3 nitak 7:30 PM panin ZCF kikhopna 2010 adinga masa penah hun ka zat theih pen lungdam mahmah ing. Makai ahi Sia Thawng Khan Cin, Sia Cin Khua Kham, Sia Kap Khan Mang, Sia Vung Lian Mang, Sia Cin Do Kham leh Nu Khumi (Manipur Minister Pu Phung Za Thang tanu) te in kikhopna-ah tha hong pia tek uh hi. Sia Khamno in hun ukin, Khangnote in lapawl siam takin sa uh a, mihon thungetna zong kinei hi. Kikhawm zong hoih mahmah hi. Thupi ka sakna panin ZCF min tawh Kawlgamah missionary kikhah cih ka theih ciangin thupi ka sa hi. Zomite pen koikoi-ah i om zongin mission nasepna a thupi ngaihsutte hi hang cih hong phawksak hi. Thkna 6:4-9 sung siksanin Isreal mite in Kanaan gam a luah uh ciangin a omzia ding uh Moses in ahilhna thu tung tawnin Zomi US gam a tung mite omzia ding leh Pasian mangngilh loh ding cih thu tawh ka kihanthawn uh hi.\nZomi Innkuan tawh holimna: Dec. 28 (Monday) nitakin OK Zomi innkuan makaite vaihawmna tawh Sia Vung Lian Mangte (Mangpi) innah holimna ka nei uh hi. Leitungbup ZI makaite akipan, OK ZI leh US ZI makaite ahithei teng paikhawmin holimna ka nei uh hi. A tamzaw pen khangno lam hi a, Malaysia-ah minam vai-ah a thuaknate uh hangin minam itna khangno sungah om hi ci-in kimu thei hi. Holimna sungah Zomite kipumkhatna ding, Lai leh pau lamah kipum khat theihna ding kilim gen pen hi. Kipum khatna dingin kam pau ahi zongin lai gelhna tawh ahi zongin kipum khat theihna ding nakpi takin hanciam ding hoih kisa ciat hi. Kipum khat theih lohna a tuamtuamte, lai gelhzia kibang lote, upna tuamtuam leh Pawlpi tuamtuamte hangin kibuaisak loin, lai lam leh pau lamah kipum khat zawk sem nadingin hanciam ding kideih tek hi. Sangmang J.H. Cope in hong pattahna laibute zong kipho khia a, khangnote in a muh ngei loh uh leh a phawk khak loh uh thute a muh uh ciangin Cope topa nasepna pen thupi kisa ciat hi. Holimnate CD leh Youtube ah kisuaksak hi.\nThukhupna leh Lungdamkohna: Jan.2 ni-in ka naute uh Nang Za Kai leh Go Deih Lunte in innthak lutna nei uh a, tua-ah inntek thugenna hong tangsak uh hi. Mualbeem kipawlna panin vok khat, Kimpi leh Mungno (MCC) in Kel khat leh Hau Lian in Kel mu zo loin Bawngsa tawh huh a, hih banga kihuh tuah siamna pen thupi ka sa mahmah hi. Kaipite pen Guasing khua pan hi a, ka pa Zam Za Nang tupa ahi hi. A diakin ko Khupson beh sung panin US ah inn nei masa pen hi dingin ka um mawh hi. Tulsa khua a om Pastor 6 bang hong kihel thei ahih manin lungdam mahmah ing. Pa Hau Lian leh Nu Mante innkuan in zong inn leithak a, thungetna hun zang thei ka hihmanin lungdam ing.\nI theih tek bangin Tulsa khuapi-ah Pawlpi tuamtuam om hi. Inn lamah Pawlpi tuam tek i hih manin ahi thei ding mah hi ci-in ka ngaihsun hi. Ahi zongin a sia lamin ngaihsun loin omna Pawlpi tek panin tha la-in hanciam tek ding thupi ding hi. Kuamah kideidan lo, kigensia loin, kilang bawl tuan se loin eima mai lam ciatah Topa adingin hih theih ciangciang sep tek ding thupi ding hi. Ka tha ngah mahmahna khat pen Sia Do Khamte, Sia Khamnote, Sia Cicinte ta nungakte in Zo kam tawh la sa-in, lapawl khawngah makai-in hong om uh ciangin ka lungdam mahmah hi. Bang hang hiam cih leh tu-a nungakte pen US a khangkhia hi ta uh a, mikang kam zat nuam sa zaw ta uh hi napi-in Zo kam tawh biak piakna a om ciangin eima pianpih pau tawh la hong sak ziahziah uh pen tha ka ngah mahmah hi.\nA tawpna dingin lungdam koh ding tampi ka nei hi. Nek leh dawn akipan neihsa lamsa ahi zongin Pawlpi leh mimal deihsakna ka ngahnate hangin lungdam mahmah ing. Hotel a hong paipihte ahi zongin innah an hong nekpihte\nkhempeuh tungah ka lungdam hi. A diakin Rev. Dr. Cin Do Kham in ka ciah ding ni sun an Vietnam Hotelah hong nekpih a, Sia Cicin, Sia Sawmkhup leh Sia Mangpi tawh holimna nuamtak ka neih theih manun zong lungdam mahmah ing. Tua bek hi loin Sia Dokham leh Sia Cicin in vanleng tualah hong kha-in a hun uh leh neihsa uh tampi sengin hong buaipihna, hong khualna uh hangin lungdam thu ka puak hi. Amau pen leitungbup ZI makaite hi a, kipia zo ka sa mahmah a, etteh huai ka sa hi. Tulsa Pawlpi tuamtuamte leh mimal kim tungah lungdamna gen kim zo lo ka hih manin hih lai-ah ka pulakna nong sansak tek ding uh zong kong thum hi. Kumthak Thupha Zomite khempeuh tungah hong tung ta hen!\nPrevious: Interview with JK Kam\nNext: Biography of TS Khai (Thang Sian Khai)


url: =Singapore meileng leh Bus tungah MasterCard kizangthei tading ~ ZD :: ZOMI DAILY\nposted on 28 February 2017 at 5:12 pm Lomkholna: News, Sawltak, Singapore, World\nSingapore ah khuasung vakciang in Bus leh MRT Train te kilimzat mahmah hi. Tua Public Transports te khatpeuh zatding ciangin Mastercard tawh kipia ziauziau theitading cih Tuesday (Feb 28) ni in CNA pan kiza hi.\nMasterCard te ii bawlkhiat ahi Countactless Credit Card leh Debit Cards ahih nakleh avekin kizangthei pahding a, hih Service pen March 20 ni akipan Singapore ah zangtading uh cih Land Transport Authority (LTA) te’n genkhia hi.\nAsia gamsung ah hihbangdan Service azanggam pen omnailo ahih manin, Singapore gaminn hih Service azatleh amasa penpen hipah dinghi. Account-Based Ticketing System akici hih Service zangin khuasung vakciang meileng leh Bus tuanziauthei hi a, Credit Card leh Debit Card nazatpen tawh akizom Bank Account sungah nazatzah ki enkikthei pahpah dinghi. Hihpen Post-paid Mobile Phone sumthundan tawh kibangding cihi.\nMobile App pan ahi zongin, Web Portal pan ahi zongin abeisa nazatna, navakna te ki enkik theiding a, sumngiat puakkullo in lemmahmah dinghi.\nHih Service pen Singapore gamsung ah nungkum 2016 beikuan in azatsawm uh himahleh aziakai suak uhhi. Hih Service pen khuasungvak Commuters 100,000 bangin zangnuamding in lamen uhhi.\nHih Service azangnuam te’n amauzat Bank tungtawn inzong Pre-registered abawlsak pawlkhat om a, tualo inzong Online tungtawn in Register kibawltheiding cih kiza hi.\nAkhangto gam leh mihua te diakdiak in sumpen tawitawi nuamkhollo uhhi. Adiak in cidamna lamsang akikemnuam phadiak te’n sumpen kihmai uhhi. Banghanghiam cihleh sumpen mikim khutsung bekthamlo, akawmkawm ah akikoih, akihen himawk ahih manin, kihuai mahmah hi.\nRelated: Malaysia gamsung ah “Samsung Pay” tawh van kilei theita ~ ZD\nTuahang in sum letlet tangin Credit Card, Debit Card te kilimzat a, tuaban ah Phone tungtawn in sum piaktheihna cihbangin Technology te khangtoto hi. ZD Sawltak #zomidaily\nPrevious: Tedim Khuahun (27 Feb 2017) ~ Tedim Times\nNext: KL Airport sung Kim Jong Nam asuamlum numei 2 te thusitna kinei tading ~ ZD\nChristian Hymn te’ tangthu: Nang Kong Deih Tawntung Hi\nPau le Lai ~ Rev. Hen Khan Go


url: =Exercise kimawlmawlte akhuak siangzaw :: ZOMI DAILY\nposted on 9 May 2016 at 7:36 pm Lomkholna: Article, Health, Sawltak\nKhatveivei nasep khawlni khawngin nikhatsung tawntung innsung ah tucip, kibelhcip, internet zangin omcip ngeungauleng ihci ihsa gik in, ih lungsim ih ngaihsutzong hi miaimuaigawp theihi.\nNungdeuh in France gam Paris khuapi ah akibawl ahi Alzheimer’s Association International Conference ah cidamna lamtawh kisai Research bawlte in Study pan a muhkhiatnate uh pulakkhia uhhi. Hih Researchers te muhkhiatna ah Exercise akimawlmawl te pen adang bangmah Excercise kimawlna aneilote sangin akhuak uh ciimzaw, siangzaw cih mukhia uhhi.\nExercise kimawl cihciangin khua-ul kai zuahzuah in kimawl, thagui thatangsalgawp cihbang kultuanlo a, nisim nailang (30 Minute) sung lamsiauhna Jogging bekbek inzong Mental Ageing kum 5 pan kum 7 bang ziakaisaktuam cihi. Mental Ageing cihciangin lungsim khakham veina, teekna hi a, Exercise manmanin kimawlleng khangno suahsak banah ihkhankum zong hong sausakding ahihi.\nHihbangin mihingte nuntak khansuatheih nadingin Research anazongkhia pen US gam aom Harvard Medical School leh Ageing and Body Composition Longitudinal Study te ahih uhhi. Nungkum October khasungin akihawmkhia ahi Neurology Journal sungahzong kalkhatsung 9.5 Kilometers (6 Miles) lamsiau (Walking) lecin, nateek nakumtam ciangin nakhuak hongciimsak tuamding hi ci’n Researcher te’n genkhia hi.\nLamsiauhna pen cidam nadingin ahoih mahmahkhat ahihban ah, nakhuakzong asiatdingpan hongdalsaktuam ahihi. Khuaksia cihciangin bangmah ciamteh theinawnlo, mangngilhbaih cihdante hi a, atamzaw mihingte pen ihkum tamsemsem leh ihkhuakzong asia semsem ahihi.\nAhih hangin ihkhangnolai in Exercise kimawl, lam manmanin siau cihbangin kikemzoleng ihtekciang ihkhuak siacippah lo a, sauvei kizangtheiding cihna ahihi. ZD Sawltak #zomidaily 2011-07-30\nPrevious: “The rule of law” cih kammal ~ Khat Thang\nNext: A kisam masa pen ~ T. Sawm Lian\nZIUSA Genvai ah mithak sanna January, 2015 kha in ki nei kik ding


url: =posted on 23 October 2014 at 12:34 am Lomkholna: News, Politics, Zomi\nMyanmar Land Use policy tawh kisai in, Pu Hang Khan Lian in mipite khuaphawk ding deihna tawh ong taangkona ka muh ciang ka lungsim ong sukha pawl khat om a hih man in, tawm khat ong kup pih hi ingh.\nGam leh leitang a nei leh ukna tawh kisai in ih et kik ding pawlkhat om hi\n(1)1948 February 20, Zomi Nam Ni ( Chin National Day) ih cih te in ih gam ih lei phattuamsak maw, siatna ong tun hiam? A beisa hunte ah Galkap te utut thu a ki uk hi lel in, thucin thutang ki ngaihsun khol lo in ka mu hi. Ih Zomi Nam Ni a ih bawlzel pen, ih gam ih leitang Kawl\nkumpi tung ah ih aap ni a hi kha diam?\n(2) Tu hun ciang in ih Zogam, a diak in Tedim, Tonzang, Cikha gam teng pen leitang manpha in ki mu thei hi. Chin State sung ah leitang a manpha pen Tedim, Tonzang, Cikha kual leh Paletwa kiimteng company sumnei ten ong na mitsin mahmah uh hi. Keima muhna ciang a tom in ci leng – Tedim/Tonzang Cikha kual leh Tamu, Kalaymyo kim teng pen Asian Super Highway Number 1 in ong nawk ding hi. India Look East Policy in ong nawk na sia lua khin in, Rih-Tedim-Kalay leh Moreh-Tamu-Kalaymyo lampi te ong ki puah khin hi in, mailam ah ong ki nak puah mahmah lai ding hi. A mun a mual a leitang nei a , khuasa te ong ki khual man hi lo in – sum met bawlna ding a a hoih mun a hih man hi. Paletwa lam zong India ten, Mizoram leh Rakhiang gam a seaport tawh kizopna ding a lampi a hih man in a nak puah/ encik mahmah uh hi lel hi.\nIh pu Kam Hau hun a leitang huam leh, a kiim a pam a khuapi khua neu , leitang kici te ong man nei semsem ding hi. Kawl zang a, lokhote’n a thuak mahmah khin uh hi a, ei lam mualtung lam a omte zong ong ki deihgawh mahmah simta cih ding hi.\nTu hun a, ih apple, lingmaw, lengthei, vaimin a ki pan ih gam a piang khempeuh in man ong nei ding hi. Bang hang hiam cih leh, ih leitang pan a piang te gamdang ah baihtak a ki zuak theih hun ong tung ding in, Asian Super Highway lampi nawk khak na a leitang teng pen ong manpha semsem ding hi. A puakna baih in, Tedim pan Bangkok/Kula lampur Bus tawh ni 1 ni 2 a tung thei ding. Refrigirated Bus tawh Singapore, Souel, Hong Kong, Shanghai ta tun theih hun ong tung din hi. Kum 10 kum 20 hung khang a ong piang thei ding thu hi.\nA beisa hun thu leh , tuhun a ki puahphasan law, Regulation, Policy …etc ih theih cian ding kisam a, bang cih mapan ding, vaihawm ding ….\nEn ih ngaihsut kei leh kuan ngaihsun ding, kuan vaihawm ding, kua ki pia ding……..\nA lung hihmawh huai takpi thu a hih lam Pu Hang Khan Lian ii ong thu sun pen, ih vaihawm siam ding thu khat in ka na ngaihsun hi.\nGhin Mang Shoute\nPrevious: Ciapteh tak Thai gam kumpi Bhumibol Adulyadej kammal pawl khat ~ Khat Thang\nNext: ZYA Weekly News :: 17 October 2014


url: =Sangnaupang khatin asiapa atuatgawp laitak Video ki thehzak :: ZOMI DAILY\nposted on 6 October 2017 at 10:04 am Lomkholna: Japan, News, Sawltak, World\nJapan, Fukuoka City sung aom sanginn khatah laihilh laitak in sangnaupang khatin Mobile Device zang ahih manin, sangsia pa’n zangkei in, sengin acihleh tua sangnaupangpa hehmahmah cimawk hi.\nSanginn Classroom sungah laihilh laitak ahih manin, alawm midangte anawngkai sakloding in sangsiapa’n kambektawh akhaam ahihi. Ahi zongin tua sangnaupangpa pen hehmahmah a, sangsiapa anungpan in suigawp cimawk hi.\nTua sangnaupangpa pen kum 16 aphakhin khat hi a, a siapa abawlsiat laitak Video kizaihkha citciat ahih manin, tua Video Clip pen Social Media tungah ki thehzakpah hi.\nTua Video Clip sungah sangnaupangpa’n asiapa ii azadang tuaksak masa hi. Azadang nihveikhawng atuatsak khitciangin atawbo zong tuatsak in simmawhbawl mahmahmawk hi.\nAkhe bekthamlo, akhut tawhzong sangsiapa tumphei in, tuakhit ciangin agawlpan mansawnsawn hi. Tuaciang in sangsiapa’n deihtak a otsan ciangin khawlkiksam hi.\nHihbang in sangnaupang khatin asiapa abawlsiat “Assault” laitak pen sanginn Classroom sungahzong adang sangnaupang adim zihziah ahihi. Sangnaupang khatin Video nazaihkha in, LINE Messaging App sungah aki khahkhiatna panin leitungbup ii muhtheih dingin hongki thehzak hi ci’n Huffington Post Japan te’n genkhia uhhi.\nTuabang in sangsia khat zahtak hetlo in, abawlsiatgawp sangnaupangpa pen Japan Police te’n mankhiapah uhhi.\nVideo: Japanese student, 16, arrested for assaulting teacher as seen in viral video\nJapan te thukhun sungah Teachers te’n sangnaupang te bangthu bangla ahi zongin khut ngakkhuan omlo cimawk hi. “Under Japan law, teachers are not allowed to physically hurt students under any circumstances.” Tua hangin sang sangsia pa’nzong bangmah athukkik theilo hihtuak mawk hi.\nTulai sangnaupang tebel lungkhamhuai mawkmah ei. Sangsia te’nlah satkhuan, khut ngakkhuan omlo cimawk. Sangnaupang te’n sangsia te zahtak nawnlo, thusim nawnlo semsemtawh kibang tamawk hi. Leitung bangzahta in asiaphial zongin ei innkuansung ciatah ih tate asiatloh nadingin, aneutung akipan Pasian thutawh pantahding Zomi te’n hanciamni….. Sawltak #zomidaily\nPrevious: Zatui azangkhat mihing sin aneknoptha suakin avengpa thatlum\nNext: Kawlgam mite tungpan golhguk ane Malaysia palik 2 kiman


url: =Malaysia nungakno khat akisil laitak Electric datlaih in si :: ZOMI DAILY\nposted on 27 July 2016 at 7:05 pm Lomkholna: Malaysia, News, Sawltak, World\nMalaysia gamsung ah numeino khat akisil laitak Electric meipan in datlaih (electrocuted) ahih manin si cih thuthang The Star News panin zanni 26 July ni in kiza hi. Tua numeino minpen Ms Lee Shyr Nie hi a, kum 20 bek hipan hi. Amahpen South Korean university ah sangkah in pilna asin laitak ahihi.\nApa Mr Lee in Sin Chew Daily News te kiangah agenna ah a sanggampa zong akisil hi a, asanggampa kisilkhit ciangin Lee Shyr Nie pen akisil cihi. Akisil hunpen zan 11pm hunpawl hi a, akisil laitak in hong hon un ci’n a awng awgingkhat zakha ahih manin, anu in kisilbuksung ava etleh atanu pen khuaphawk nawnlo in na omta hi.\nAnu inzong a tanu bang acihiam ci’n akhoihphei leh amahzong datlaih sawnsawn hi.\nSeremban Police Assistant Commissioner Muhd Zaki Harun te ii genkhiatna ah hihnu pen akisil laitak in kisilna tuisa Hot Shower zang ahih manin, tuapan in datlaih in asi hiding cihi. Accident apiankhit ciangin Tuanku Ja’afar Hospital ah akipuakpah hi a, ahi zongin zato panin anuntakna beiziau hi.\nHih asinu pen South Korea ah Mass Communiction sinin University akah laitak hi a, tusung sangkhak ahih manin Semester Break innlam hongciahpak ahihi. South Korea ah tu Weekend ciangin apaikikding himah taleh apaikikma in anuntakna abei hitamawk hi.\nApa Ms Lee ii genna ah hih kisilna ah tui lumsaknading in azat uh Heater pen azatzawh kum 10 valkhin a, bangmah nawngkaina omngeilo cihi. Banghang in sihzawh naliangdingdong siavat malfunction hiam cih aki sitcian laitak cih thuteng kiza hi. ZD Sawltak #zomidaily\nPrevious: Laisiangtho (Zokam Standard version) hawmkhiatna maban Topa’n hongzomsak\nNext: Malaysia Setapak Traffic khawlna ah mikhat kikaplum\nKhanna, Khantohna le Kiginna (Growth, Development and Readiness) ~ Pau Sian Lian\nIndonesia International Airport geikhat ah mawtaw pailaikhat lei in vukkha in ahawlnu si\nMalaysia, Kota Baru aom Methodist Christian biakinn leh Hindu Temple ah Petrol Bomb kilot


url: =CNF in Zampi leh Bukphil ah phual satsawm ta - TUNGZANG NEWS\nCNF in Zampi leh Bukphil ah phual satsawm ta\nZogam, Tedim Township le Tonzang Tsp., sungah CNF/A te in Liaison zum hong bawlsawmna tawh kisai-in, mipi in nasiatak kinial a Tedim le Tonzang gam sung a om Hausate kikaikhawm in deihlohna ( Nialna) nasiatak nei cih akizak kawm kalah February 8,2012 ni-in Bukphil le Zampi khuate ah phualsat veve dingin gamgi pan kuankhia ta cih kiza hi.\nCNF/A pan galkap lam vaisaipi Col. Hrang Tin Thar leh ahuh pa Major Than Tun makai-in, CNF/A galkap pawl khat pen Zogam leitawm lam Paletwa, Thantlang gam sungah nungkal sung tengin lut ta uh ci'n CNF/A sungah thuzeekpihuh ( Assistant Secretary 1) Pu Paul Si Tha in genkhia hi. A mahin a genna ah, " Chin State thunei kumpi tawh thukimna om bangin Tedim, Thantlang, Paletwa gam huam sung khua mun 2 ah phualsat dingin a kithawi ta ka hi uh hi " ci-in pulak hi.\nCNF/A te in abeisa kum 23 sung tawn tung Kawl kumpite a dona pan nung January 6, 2012 ni-in kilemna bawlin, Kawl kumpi tung pan a mau deihngetna nam 9 nei uh hi. Tua a ngetna uh nam 9 sungah Thantlang,Tedim le Tonzang sung tengah kizopna Liaison zum hon ding zong kihel ahi hi.\nCNF/A galkapte pen Zogam leilu lam Zogam laihawl teng huamin, Zogam leitaw lamah khenthum in khen uh a, India-Kawl gamgi dungsuk teng ah agamtang phadiak uh hi. Tua banah January 18-2,2012 hun sung CNF/A galkap makai lamte khawmpi nei-in, tua lai mun panin, galkap khenpi 1, 2, 3 in kiphuah kik uh hi. "Ko pen munthum ah thakhat thu in phualsat ding ka hih uh hangin, kikawmna haksatna tuamtuam hang le, nek leh dawn ding akipan vanzat dingte apuakna haksatna hangin, anai penpen mun teelin phualsat akipankhia ka hi uh hi." ci'n vaipuak thunei khat in gen hi.\nCNA phualpi pen Paletwa khuapi huam ah mun 3 hi a, Kungpyinkhua khawk uk, Patheitatlang khua khawk uk, Parakhua khawk uk, Thantlang gamsung ah mun 3, Tatlangpui khua khawk uk, Dawrn khua khawk uk, Zangtatlang khua khawk uk leh Tedim gam ading Zampi khua leh Bukphil khuate ahi hi. Thantlang le Paletwa ah CNA galkap phualsat ding in nialna om lo a, Tedim khuapi huam sunga om khuanu khuapate le Hausate in nasiatak nialna kinei hi.


url: =Rakhine gamke ah Buddists leh Muslim mivomte tualgaal kipan thakkik - TUNGZANG NEWS\nRakhine gamke ah Buddists leh Muslim mivomte tualgaal kipan thakkik\nTuesday ni zanlam in Kyaukpyu khua ah Muslim mivomte leh Rakhine Buddist te zumlehiam tawi in ki tanghlai gawp uh ahih manun Muslim mivomte lampan mi honpi khat si-in, mi 11 zato kipuak ci hi. Hih mivomte omna veeng khempeuh Rakhine te in haltum mangsak uh a, inn 300 vaal bang kanghtum dingin ki ummawh ci hi. Azing ciangin mivomte gunkuang 80 tawh Sittwe lam manawh in gaaltai uh ci hi. Thursday ni a Kawlkumpi thu pulaakna ah Tuesday nizan a buaina hangin mi 20 liam in, inn 69 kihaltum ci hi. Wednesday ni ciangin mi 1 kithat in mi 8 liam ci hi. Tua banah inn 700 kim kihaltum cilai hi. Nasia semsem ahih manin Thursday ni ciangin gaalkap kikoih ci hi.\nPaukTaw khua ah Oct. 25, 2012 ni-in Muslimte inn 800 kim kihal tumsak\nBBC radio in agenna ah Wednesday ni a Myebon khuakim ah buaina hangin mivomte 20 leh Rakhine te 6 in sihlawh ci hi. Tua banah mivomte’ inn 200 khawng kihal tumsak ci hi. Hih tualgaal hong kipat kikna ahang pen tukaal sungin Minbyar khuakim ah Rakhine 1 leh mivom numei 2 kithahna pan kipan in nasia semsem in Mrauk-U khuakim dong kizel topah ci hi.\nKawlkumpi in Wednesday ni a thu pulaakna ah Minbyar leh Mrauk-U khuate ah Rakhine 1, mivom 1 leh inn 1,039 kihaltum ci hi. Hih tualgaal hangin alang tuakpan lungmuang nawnlo ahih manun gaaltai tuak uh a, Rakhine te in phungzi innte bel in mivomte ahih uhleh mundang ah tai uh ci hi. Rakhine gamke kumpi in tualgaal hong kipat Sunday ni pan kipan in (Curfew) thukhun tawh khalna neikhin uh ci hi.\nTualgaal kipat June kha pan tuciang mi 70,000 kim in inn leh lo tanlawh in dongtuak mahmah uh ci hi. NLD inzong Rakhine gamke sungah lungmuanna leh daihna om nadingin khauttak in pansan lakna nei dingin Kawlkumpi tungah hanthawn uh ci hi. 88 sang naupangte inzong democracy leh mimal thuneihna tungtawn in hih tualgaal lemtuah ding ci-in akuamaciat hansuah uh ci hi. THE IRRAWADDY| October 25, 2012 | ZD/Zam Sian Suum


url: =Vanleng bawlsawm pa tangthu - Zomi History Vanleng bawlsawm pa tangthu - Zomi History\nHome > Articles > Vanleng bawlsawm pa tangthu\nVanleng bawlsawm pa tangthu\nKhatvei zingsang khat Sik a seksek laitak in a khua tungah Vanleng a leng mu in et cih tak in en hi. Tua Vanleng a muh a ki panin Vanleng bawl ding hong sawm hi. Ama muhna leh theihna tan-ah tua Vanleng Siklompi Vantungah a pumleng dada lel in mu hi. Vanleng hong bawlsawm ta...\nZingsang in Siksek himah leh ni tak lam ciangin Zuu dawnden hi. Zuu hai mahmah ahih manin a khua sung uh ah Pasian thu a um takpi, mite zahtaak leh muan le suan mikhat ahi Sia Khampu tawh ki mu thei zelzel uhhi. Sia Khampu in Siksek pa kiangah, "Jesus in nang hong it hi," cih a ki tuah simin gen den hi. Pasian thu ah a ki khelding, Zuu a dawn\nnawnloh ding deihna tawh aw-nem takpi tawh hopih den hi. Jesus in hong it hi cih bekbek Sia Khampu in a ki muhsim un ci den himah leh ki lamdanna neih vetlo hi.\nKenzong kong it hi..cihtawh mihing nuntakna ki khelzo himawk hi. A thupilo ding tawh a ki bat hangin a Thupi pen na himawk hi Korin masa\n13:13. Pasian thu um takpi ihihleh Jesus in hong itna thu mikim in ki thei hi. Eilam panin Jesus a mel in ki mu thei hi nawnlo himah leh ih muh theih minam pihte, u leh nau, nu leh pa, mihing...cihte itlo pi in Muh theiloh Pasian it ding bel zuaupi hi ci hi John masa 4:20.\nArticles 10:42:00 PM\nItem Reviewed: Vanleng bawlsawm pa tangthu Rating: 5 Reviewed By: Thang Thawn Tuang Guite


url: =India gamsungah Flyover lei khat kicim in mi 18 denglum :: ZOMI DAILY\nposted on 16 May 2018 at 11:12 pm Lomkholna: India, News, Sawltak, World\nNorthern India ah Tuesday ni in Flyover lei golpikhat kicimsuk ahih manin mi 18 peuhmah in sihlawhding cih AFP pan kiza hi. Rescue Official te genkhiatna ah tua akicimsuk Flyover pen Concrete zawlpi alian mahmahkhat hi in, akicipsuk ciangin anuai ah mawtaw leh passengers honkhat dengsukkha cihi.\nUttar Pradesh State, Varanasi City sungah thupiang thupiang hi a, Rescue Workers te’nzong buaina apian ciangin aphual ah amanlangin delhpah uhhi. Hih Flyover pen akilamsan laitak hi a, akicipsuk ciangin anuai ah mi bangzah delhlumding cihpen kitheician paklo ahih manin Rescue Team te buaimahmah uhhi.\nIndia gampen Construction Accident kizathei zelzel a, tualak ah hih tuahsiatna pen tunai thupiang akiza nunung ahihi. Disaster Control Room te’n AFP te tungah agenkhiatna ah misi luang 18 pen lei nuaipan in ki lakhiathei khinta hi. Rescue Operation ah nasem akihel pen NDRF (National Disaster Response Force) mi 7 ahihi ci’n genkhia hi.\nTV Footage pawlkhat ah mawtaw honkhat lei kicimsuk in adenkhakna kimuthei a, cikziak huai mahmah hi.\nAgeinai ah amukha Witness khatin agenkhiatna ah tua Flyover pen aki lamsan laitak, azosiang nailo hi a, tuapen kicimsuk in anuai ah aomkha Bus leh Car honkhat adenkha hi ci’n genkhia hi.\nAki cipsuk laitak in ageinai ah ka omkha a, mawtaw akigawm in 4 peuhmah dengkhading hi. Tuaban ah Auto-rickshaw khatleh Minibus khatzong dengsukkha hi ci’n Reporter te tungah genkhia hi.\nHih tuahsiatna vaitawh kisai in hoihtak akancian dingin State Government in Panel khat phuankhinta uhhi.\n2016 kumsung inzong Eastern Kolkata City sungah Flyover 100 Meters asaukhat kicimsuk in, anuai ah mi tampi dengkha ahih manin, akigawm in mi 26 takin sihlawh uhhi. Sawltak #zomidaily\nPrevious: Myanmar gammi khatin Malaysia Police khat satliamgawp\nNext: Indonesia Police HQ asim temtawi migilo 4 kikaplum, Officer khatzong si


url: =Malaysia Datuk khat ii azi in nasemnu thahsawm ahih manin kiman ~ ZD :: ZOMI DAILY\nposted on 1 January 2017 at 7:40 pm Lomkholna: Indonesia, News, Sawltak, World\nMalaysia gamsung ah Datuk khat ii azi in amau inn ah nasemin aom innnasem Maid nupen athahsawmna hangin Friday (Dec 30) ni in kiman cih Straits Times pan kiza hi. Tua innnasem numei pen Indonesia gampan hi a, aminpen Suyanti Sutrinso ahihi.\nAthahsawm innteeknu minpen Rozita Mohamad Ali kici a, a innnasemnu pen anbuksung aom temta, puankhaina Hanger, Kawllukhu kung Umbrella leh Steel Mop tawn cihte tawh satgawp in, thahsawm cimawk hi. Malaysia Mutiara Damansara vengsung ah thupiang hi a, December 21 ni in innteeknu in nai 5 sungbangding nasemnu bawlsiagawp cih the Star Online inzong suaksak uhhi.\nInnteeknu Rozita Mohamad pen kum 43 aphakhinkhat hi a, nasep neilo in Asthma nakna zong aneikhat ahihi. Hihbang in innnasemnu abawlgawpna hangin kisikna zong neilo, mawhzong kisalo ahih manin thukhenzum ah kamawhkei ci’n genkhia cilai sawnsawn hi.\nAhi zongin hih innteeknu amawhna kiciantak in aki lahkhiat theihleh khantawn thongkiathei ding a, khantawn ahihkei phiallehzong atawmpenpen kum 20 kiatheiding cihi.\nTulaitak in ahihleh innteeknu pen RM20,000 apiakkhit ciangin Bail tawh kikhahkik phot a, ahi zongin a Passport pen thunei te’n kepsak uhhi. Khasim in anaipenpen aom Police Station ah aki Report detding in thu kipia a, tuaban ah abawlsiatnu Ms Suyanti tawh hih zumvai asianmateng kimutheiloding cih thukham kipia hi. February 07 ni ciangin thukhenzum ah thusitna kineikik panding cihi.\nAthu pianzia akikanciang in innnasemnu pen hihte kiangah innnasem in aomzawh kal 2 bekbek hipan a, asepcil akipan bawlsiat bekbek thuak ngekngek cihi. Nisim in bawlsiat thuakdenleng sipetmahding kahihciang ci’n December 21 ni in aomna innpan daikan in taisimding cih daitungah akahleh kia in hawkguam sungah khuaphawklo in om hihtuak hi.\nTuaban in avengte inn ah Security nasem in aom Security Guard khatin mukhia hi in, tuapan in hih nasemnu hong suaktathei hikik bilbel hi.\nNasemnu pen kisilkhuan zong pialo in, nikhat in an khatvei bekbek nesak cimawk hi. A innteeknu’ lungsim pen hunkhatciang hongkikhel lelsam inteh ci’n azia ngakngak hangin, phatuamlo ahih manin, anunung ah ataisimsawm ahihi.\nMalaysia te zahtak Datuk khat ii azi ahi innteeknu zong hihthu Online Social Media tuamtuam ah aki thehthang khitciangin amahleh amah Police Station ah vaki ap cideep hi.\nNasemnu ahihleh zato ah kipuak a, zato pan atuahciang inzong Kuala Lumpur aom Indonesia Embassy ah kikem cihi.\nNungkum October khasung inzong Penang ah Cambodian Maid khat kha 7 sung gilkial dangtak in akoih nupa kopkhat sihdan kipia hi. Tua Cambodian Maid pen kum 24 bekbek hipan a, kha 7 sungtak gilvahlo in akoihban ah bawlsiagawp uhhi. Innteng nasepna panin asuahtak ciangin agikna 26kg bekbek pha cimawk hi. Tuahang mahtawh asawtlo in sipahmawk hi.\nRelated: Philippines President in Helicopter tungpanin mi lawnkhia ngeihi’ng ci ~ TK Lian\nIndonesia kumpi inzong 2009 kum akipan buaina thunawngkai tamlua ahih manin Malaysia ah innteeng nasemding puaknawnlo uhhi. Ahi zongin abeisa kum 2 hunlai akipan gamnih kumpi thunei te’n thukimna thak bawl uh a, innteeng nasemding Malaysia ah apuakkikpan uh ahihi.\nPhawkkik khazel hang e, Singapore a ih sanggamnu Piang Ngaih Don hong thahlupsak te innkuan bangciciang ahi tamahdiam? ZD Sawltak #zomidaily\nPrevious: Kum thak – Ngaihsutna thak ~ T. Sawm Lian\nNext: 2017 Nuntakna Nopsak Kum ~ Pil Mung


url: =Myanmar, Bagan khuasung aom Pagoda tungpan American numeikhat kia in si :: ZOMI DAILY\nMyanmar, Bagan khuasung aom Pagoda tungpan American numeikhat kia in si\nposted on 8 November 2017 at 11:27 pm Lomkholna: Myanmar, News, Sawltak\nCentral Myanmar aom tangtawng khuapi khat ahi Bagan khuapisung aom Pagoda tattung dawnpan in numeikhat kiasuk in si cih Irrawaddy pan kiza hi. Tua numeinu pen American gammi khat kici a, aminpen Ms. Draun Kassandra Arielle kici hi.\nMyanmar gambup ah Bagan pen gamdang khualzin Foreigner, Tourist cihte alimpai penpenna khuakhat ahihi. Hih American numeinu zong Bagan ah ahawh hi a, Pagoda tungpan in Photo azaih laitak kiasuk in asi ahihi.\nBagan, Nyaung-U Police te genkhiatna ah zanni Tuesday nitaklam in Pagoda tungpan in akia ci a, alu nakliam mahmah cihi. Nitaklam 5pm hunpawl in “Sunset” nitum khawng enkawm in, Pagoda tungah kahto a, munhoih teng Photo azaih kawikawi ahihi. Tualaitak Pi 20 bang asanna panin kiasuk in, abil langnih paninzong si luangkhiagawp hi. Tuaban ah amaitang zong dupgawp in, anak paninzong si luangkhia hi.\nTuaciang in Nyaung-U Hospital kipuak a, tuapan in Mandalay General Hospital kipuaksawn hi. Ahi zongin Mandalay General Hospital tungman nailo in, lamkal ah si cihi.\nHihvai tawh kisai in buaina aom ciangin Pagoda akemcing thunei te’n Bagan Pagoda te tungah kuamah kahtoloding ci’n mun 20 bangah lai akisuang kawikawi hi. Tu buaina pen Pagoda tungah kahto in Photo zaih cih kiza hi. Tua tuahsiatna apianna Pagoda zongpen kuamah kahtohding akiphallo hiven ci’n genkhia hi.\nMore: Kawlgam, Bagan ah zinling in Pagoda honkhat kicim\nBagan khuasung aom Pagoda tepen tangtawn pekpan in akilam hi a, abeisa inzong zinling in natsiat mahmah hi. Tuaban ah kum tamlua mahmahta ahih manin, kipnawnlo a, lauhuai ahih manin kuamah atungah kahtohding zong aki phalnawnlo cihi. Sawltak #zomidaily\nPrevious: US kumpi te’n Myanmar gammi 30 kiim puakkiksawm\nNext: Vietnam gamsung ah huihpi guahpi hangin mi 106 takin sihlawhkhin, 197 liam\nEurope gam Zomi te kinagah lungdamna Gospel thupuakna\nZangkong khuapi ah Zomi State vai holimna le kimuh khopna kinei\nVondeih Kep Ding – 90 (Dimno’ Pa)\nThai kuahawm sungah a awkcip naupang 4 ki hotkhiat behthei, mi 5 cianlai


url: =Malaysia kumpi in agamsung ah Refugee Card atawi mimal bangzah phalai cih theiciannuam :: ZOMI DAILY\nposted on 15 May 2017 at 8:22 pm Lomkholna: Malaysia, News, Refugee, Sawltak, World\nMalaysia Home Ministry in agamsung ah UNHCR zumpi panin akipia UN Card tawi Refugee mimal bangzah taktak omhiam cih theihcian nadingin luvom simna “mimal simna” neiding uh cih theStar pan kiza hi.\nUNHCR (United Nations High Commissioner for Refugees) te tungah Malaysia kumpi in UN Card tawi mi bangzah omhiam cih mimal phazah ngetna aneih uhpen UNHCR in pianuamlo uh cihi. Home Ministry tawh asepkhopding hongnial uhhi ci’n Deputy Home Minister Datuk Nur Jazlan Mohamed in lungkimlo in genkhia hi.\nDatuk Nur Jazlan in Malaysia gam ii tuipinawl ah Refugee hongtung pen tawmmahmah napi in banghangin UNHCR Card tawipen gamsung ah tampi omhiam cihpen kitheinuam mahmah hi ci’n genkhia hi.\nUNHCR Card tawi Refugee bekbek akigawm in Malaysia gamsung mi 150,000 omlai cih pawlkhatin Report a, pawlkhatin 160,000 omlai ci’n agenzah kibanglo uhhi. Tuasung ah atamzawtham pen Myanmar panin hongtai gambelmite kici hi.\nTua ahih manin UNHCR in hong panpihnop keiphial zongin Malaysia Home Ministry panin in UN Card tawi mi bangzahpha cih ki kankhia theihi. UNHCR Card atawite pen Refugee taktakmah ahi uhhiam, illegal immigrant ahi uhhiam cihpen ki theician nuam hi ci’n Datuk Nur Jazlan in genkhia hi.\nBanghanghiam cihleh UNHCR Cardholder te sungah migilo a ngongtatsawm Terrorists khawng ki helkha hiam cihpen ki theiciannuam cihi. National Security hong susiathei migilo pen gamsung ah kideihlo hi ci’n genkhia hi.\nNung April khasung inzong hihvai tawh kisai in “Malaysia Home Ministry te’n UNHCR Card tawite ii Background sitciansawm” cihthu kiza hi. Tuahunlai thuthang akizakna ah Malaysia Home Minister leh UNHCR tepen April 01 ni in ki muhkhawmkhin uh a, bangci sepding cih geelkhawmding uh kici hi.\nAhi zongin tutung thuthang hongsuahkhiatna uhah UNHCR in seppih nuamlo “Cooperate” omlo cileuleu ahih manin, akikupna ageelna uh tangtunglo hileh kilawm hi. Bangbang ahi zongin Malaysia gamsung ah atungsa Zomi Refugee teng khempeuh nawngkai hongsak uhlehzong amanlangin gamthumna apuak mengmengding uh ih deihsak mahmah hi. ZD Sawltak #zomidaily\nPrevious: Mopawi hunsung ah nawimekmek khatpa hangin kitotna pianggawp\nNext: Christian Hymn te’ tangthu: Ka Zai Deih Aw, Va Leeng In


url: =Laithiangtho Dokna (Samuel Niina 19 - 20) ~ Thu Tatuam (Siyin News)\nLaithiangtho Dokna (Samuel Niina 19 - 20)\nTuesday, February 10, 2015 Laithiangtho Dokna No comments\n1. David hangin ngalkapte Khuapi sungah bangba cia ziam?\na. Thim takin\n2. Absalom thi zawk David sia akua in tei ziam?\n3. Joab luang in Israelte ngalkapmang tu akua kise ziam?\n4. David muak tu in Benjaminte bangza kuan ziam?\na. Tul thum\nc. Tul nga\n5. Akua in Shimei sia thatlumh nuam ziam?\n6. Akua in atapa sia David tungah aap ziam?\n7. David alangpan Sheba sia bang nam pan ziam?\n8. Akua in kumpipa ii ciam hun lap ngawl ziam?\n9. Sheba in bangbangh khuapi angaa tu David in lau ziam?\na. A ki uum khuapi no\nb. Ahoi mama\nc. Mihing tambel\n10. Sheba koisung khua ah kibu ziam?\na. Abel Beth Macaah\n11. Sheba sia akua ii vaihawmna taw thalup thuak ziam?\nc. Numei Khat\n12. ___ sia zawthawk thu taw a kisawl naseam te uk hi.\nSamuel Niina 19\nJoab in David Teih\n1Kumpipa David sia Absalom hu in kakap in mamau hi ci in Joab tungah kison hi. 2Tabangin ngal zawna lungdamna sia David ii a ngalkapte atu David ii a tapa atu a mamau hu in heena hong suak hi. 3Ngalphual panin a tai a maizum ngalkapte bangin, amate sia khuapi sungah thim takin hong tum uh hi. 4Kumpipa in a maitang siinin nging takin kap hi, “Aw ka tapa! Ka tapa Absalom! Absalom ka tapa!” ci in kap hi.\n5Joab in kumpipa ii inn ah pai in ama ii munah, “Tuni in nang le na tapate na tanute, na zite le na zinote nuntakna hong huu na mihingte maimawl sak ni hi. 6Nang hong langpan teng na it a, nang hong panpui teng na ensan hi. Na uliante le na mite sia bangma in heang ngawl na hi sia kitel thiang sak ni hi. Absalom nungta zaw hen a, ko teng theampo thi zaw le ung na lungdam zaw phial tu in hong mu khi hi. 7Tu in pai tan a, na mite lungmuang sak kik tan. TOPA min lo in ka kiciamna pan, tabangin nong ngamta bale zingsang ciangin amate sung pan khat zongh kikhe ngawlin nang taw omkhawm nawn ngawl tu hi. Tasia in na khan tawntung sungah tuasiatna nasia bel na thuak hi tu hi,” ci hi. 8Tasia ciang kumpipa dingto a, pai in khuapi kongpi nai ah to hi. A mite in ama sia tua munah om ci in a zaak uh ciangin ama ii kiim ah hong kikhawm uh hi.\nDavid Jerusalem zuan kik\nTua sungin Israelte theampo tai in amate inn tek zuan uh hi. 9Ngam buppi sungah amate le amate kihau tu hong kipan uh hi. “Kumpipa David in ih ngalte mun panin hong suatak hi,” khat le khat kici uh hi. “Ama in Philistinete kung panin hong hunkhia a, ahihang ama tu in Absalom kung pan tai in ngam hong nusia hi. 10Absalom sia ih kumpipa tu in sathau ih noai hi, ahihang ama ngalphual ah kithat hi. Tua ahile banghang in khat po in Kumpipa David hong ciapui kik ngawl ziam?” ci uh hi.\n11Israelte ii pauna teng David kungah kison hi. Tua ahikom thiampi Zadok le Abiatharte Judah lampuite dongh tu in sam sak hi. “Kumpipa a kumpi tenna inn sungah a cia kik natu a hu te sung pan banghangin note a khakbel hi nu ziam? 12No sia ka bete nu hi, ka chi le ka sa nu hi; banghangin ka cia kik natu hong hu khakbel te hi nu ziam? ci in dongh hi. 13David in Amasa tungah hi bangin ci sak sii hi, “Nang ka be pa ni hi. Tu pan kipan sia Joab ii sep ka ngalkap honpite ukpipa in hong koi khi hi. Tabangin kong koi bale Pathian in hong vaatlum tahen!” ci hi. 14David ii kammalte in Judah mite theampo ii panpuina a cingin hong piang sak a, amate in ama le a uliante hong heak kik natu kam thaak hi.\n15Hong cia kik lamin kumpipa sia Judah mite in Jordan Ngun ah muak uh a, amate kumpipa ngun a kan dong a cing tu in Gilgal ah hong pai ahi uh hi. 16Tua hun sung ma in, Bahurim pan Gera ii tapa, Benjaminte Shimei zongh Kumpipa David taw kisi tu in manlang in hong pai hi. * 17Ama in Benjamin namte tulkhat keng hi. Taciang Ziba, Saul ii innkuante naseampa a tapa sawm le nga le a naseam kul taw hong pai uh a, kumpipa ii thet maa in Jordan hong theng hi. 18Kumpipa le a pawlte ngun a kan laitak a cing tu in amate ngun hong kan uh hi, taciang kumpipa ii dei babangin a seam tu in kinging uh hi.\nShimei tungah David in Cikna pia\nKumpipa in ngun kantan tu in a kithoai laitak Shimei hong pai in kumpipa ii mai ah hong kilei see suk a, 19“Kumpipa awng, Jerusalem na nusiat ni in nang tungah kong ngamtat khialna teng hong mai sak tan. Kei tungah thinngil laingil hong nei heak in a, zongh mangil in. 20Keima mawna vawt zo ka hi hunlam keima le keima in he khi hi, topa awng, taciang tua hu ma in saksang minamte sung panin a masa phitbel in kumpipa taw kisi tu in hong pai khi hi,” ci hi.\n21Zeruiah ii tapa Abishai hong pau a, “Shimei sia thalup tu hi, banghangziam cile TOPA ii kumpipa tu in a teal pa haamsiat hi,” ci hi.\n22Ahizong David in Abishai le a suapuipa Joab ii munah, “No ngaisutna akua in hong ngen ziam? Ngimna hong pia nuamin kipan nu ziam? Tu in kei Israel ii kumpipa hi zo khi hi, taciang tu ni in Israelte kuama ki thi sak ngawl tu hi,” ci hi. 23Taciang Shimei munah, “Nang sia hong ki thi sak ngawl tu hi ci in kamciam hong pia khi hi,” ci hi.\nMephibosheth tungah David in Cikna Lak\n24Tua zawkciang Saul ii tupa Mephibosheth sia David taw kisi tu in hong pai hi. Kumpipa zawna taw Jerusalem ah hong cia kik mateng ama in a peang le sil ngawl, a khamul le meet ngawl, a puan le sawp ngawlin omcip hi. * 25Kumpipa taw kimu tu in Jerusalem pan Mephibosheth hong thet ciangin, kumpipa in ama munah, “Mephibosheth awng nang kei taw hong pai khawm ngawl ni hi. Banghangziam?” ci in dongh hi.\n26Ama in zo a, “Na heak sa bangma, Kumpipa awng, kei sia koncip khi hi. Ka naseam pa munah ka laa a kungh hong thua sak tan, kumpipa taw tonkhawm nuam khi hi, ka ci hang ama in hong leeheak hi. 27Ama in kei huvau leeilot thu Kumpipa tungah hong son hi, ahihang nang sia Pathian ii vantung lalang taw na kibang hi, tua ahikom maan na sak bel bangin ngamta in. 28Ka pa ii innkuanpuite theampo kumpipa ii na thisak sia ahi tu ma hi, ahihang Kumpipa in kei na sabuai ah an neak thei natu thu hong pia ni hi. Kumpipa tung pan hamphatna dang kong nget thathua lai natu bangma thu om ngawl hi,” ci hi.\n29Kumpipa in, “Bangma son thua kul nawn bo. Nang le Ziba in Saul ii ngamh teng na hawm natu khensat zo khi hi,” ci in zo hi.\n30“Ziba in tang siat tahen, Kumpipa ciidam in inn nong cia kik sia kei atu pha zo hi,” Mephibosheth in ci hi.\nDavid in Barzillai tungah Cikna Lak\n31Gilead pan Barzillai zong kumpipa ii Jordan a kan ciang a cing tu in Rogelim pan hong paisuk hi. * 32Barzillai sia kum sawmliat a pha pasal huai mama khat ahi hi. Ama hau mama a, kumpipa Mahanaim ah a taam sung ama in an veu pia hi. 33Kumpipa in ama tungah, “Kei taw Jerusalem ah ih pai khawm tu a, keima in nang kong en tu hi,” ci hi.\n34Ahihang Barzillai in, “Kei sia ngei nungta nawn ngawl tu khi hi, banghangin kumpipa taw Jerusalem ah pai tu khi ziam? 35Kei kum sawmliat pha zo a, bangma in nop sak hong pia nawn ngawl hi. Ka neak ka dawnte ii limna le he nawn ngawl, la sa te ii aw le za thei nawn ngawl khi hi. Kumpipa atu vanh ngitpui khat suak thong tu khi hi. 36Tabang tel manpha a saang tu in kiphu nawn ngawl khi hi. Tua ahikom Jordan ngal tawm khawng dong hong pai lai bek tu khi hi. 37Taciang hong cia sak tan a, ka nute ka pate ii thaan hui ka inn ah thi ka tong. Hi munah ka tapa Chimham om hi, ama in nangma na hong sep sak tu hi; ama nangma paipui in, Kumpipa awng, ama atu pha na sak bel bangin ama tungah vawt tan,” ci hi.\n38Kumpipa in zo a, “Ama paipui tu khi hi, taciang vawt a nong sawl babangin ama tungah ka na vawt tu hi. Taciang nong nget papo nang atu in hong vawt sak tu khi hi,” ci hi. 39Tua zawkciang David le a mite in Jordan ngun kan uh hi. Ama in Barzillai namh a, thupha pia in, taciang Barzillai inn ah cia kik hi.\nJudah le Israel in Kumpipa vai Kam kinial\n40Judah mi theampo le Israel mi a lang ii cinna nuai ah kumpipa in ngun a kan zawkciang, ama Gilgal ah pai in Chimham sia ama taw paikhawm hi. 41Taciang Israelte a om theampo in kumpipa kungah pai in, ama munah, “Kumpipa awng, ka suapui uh ahi Judah mite in, nang hong la in, na innkuanpuite le na mite taw Jordan na kan uh dong hong cin natu bang thu nei kisa ziam?” ci in dongh uh hi.\n42Judah mite in “Tabang ka ngamtat uh banghangziam cile kumpipa sia koma mi khat hi. Tua ahikom banghangin hi sia hu in thin uuk thei nu ziam? Ama in ka an neak tu uh lah hong lei sak bo, a dang zongh bangma piak hong nei ngawl hi,” ci in zo uh hi.\n43Israelte in zo uh a, “Ama sia noma mi hi kale David tungtaang ah no sangin ko in see sawm bang a tam zaw in thu nei khu hi. Banghangin hong no mu nu ziam? Kumpipa ciapui kik natu kam a nging phit sak sia koma khu hi, mangil heak vun,” ci uh hi.\nAhihang Judah mite sia Israel mite sangin kam ham zawkna taw a dei uh hong ngen uh hi.\nSamuel Niina 20\nSheba ii Tualngal Thawna\n1Gilgal ah Benjamin mi Bikri ii tapa Sheba a kici mihing mannung ngawl khat om hi. Ama in lemle tumin au a, “David taak hen! Ei ama zui ngawl tu hi hing. Israel pasalte awng inn ah cia tawng,” ci hi. * 2Tua ahikom Israelte in David nusia in Sheba zui uh a, ahihang Judah mite sia David tungah hong thumaan top in, Jordan pan Jerusalem ah David zui uh hi.\n3Jerusalem khua a kumpi inn ah David hong thet ciangin kumpi inn keam tu in a nusiat zino sawm teng la in, a cingte ii khut nuai ah koi hi. Amate ii sapna babangin sik hi, ahihang amate taw nu le pa omkhopna vawt ngawl hi. A nuntak tawntung khumcip in meingong bangin koi hi. *\n4Kumpipa in Amasa munah, “Judah mite khawmtua in, thai ciang amate taw hi munah hong theng kik tan,” ci hi. 5Amasa in khawmtua tu in pai hi, ahihang kumpipa hun ciam lapin a theng kik bua hi. 6Tua ahikom kumpipa in Abishai munah, “Absalom sangin Sheba in ngim hong pia zaw tu hi. Ka mite la in, ama del in, tua ahibale kulh taw a kiim uum khuapino khat po hong lua tu a, ei kung pan suakta tu hi,” ci hi. 7Tua ahikom Joab ii mihingte kumpi cingte le ngalkap dangte in Abishai taw Jerusalem nusia in Sheba del uh hi. 8Suangpi khat omna Gebeon ah a thet uh ciang Amasa taw kisi uh hi. Joab sia ngalsim tu in kinging a, a paai sungah a om namsau sia a kawng ah khii hi. Ama mai sangah hong pai ciangin a namsau hong taak hi. 9Joab in Amasa munah, “Bang hi ni ziam, ka ngualtam pa awng,” ci in, ama namh tu in a khut ziatsang taw a khamul zap sak hi. 10Amasa sia Joab ii a khut lang khat ah a toai namsau sia atu kidal ngawl ahikom Joab in a ngil panin nam taw sun a, a ngilzang teng lei ah hong keekeak hi. Ama thakhat in thi paih a Joab ii a vuak kik kul ngawl hi.\nTaciang Joab le a suapui pa Abishai in Sheba del uh hi. 11Joab ii mihingte khat Amasa ii luang hui ah ding a, “Joab le David ii mi ahi theampo in Joab zui vun,” ci in au hi. 12Amasa ii luang chi taw a kidim sia lampi laizang ah liik hi. Joab ii mihing pa in, mihing theampo in tawlnga in en a mu ciang, ama in a luang sia lampi pan kai in lo sungah lawnin, puanvan taw siin hi. 13A luang lampi pan a kilaakkhiat zawkciang mihing simin Joab zui in Sheba del uh hi.\n14Israel te theampo ii ngamkhennote theampo kantan in pai a, Abel Beth Macaah khuapi ah theng hi, taciang Bikri ii be le phungte hong kikhawm a, ama khuapi sungah zui uh hi. 15Joab ii mihingte in Sheba tua munah om hi ci in za uh ahikom amate pai in khuapi uumci uh hi. Luphung puanung sia ii pangh panin leivum ciangto a, a luphung nuai pan luphung a cip thei natu lei to hi. 16Tua khuapi sungah nupi ciim khat om a, tua nu in luphung panin au hi. “Na ngai vun! Na ngai vun! Joab hi sungah hong pai natu son vun; ama taw thu son nuam khi hi,” ci hi. 17Joab pai a, taciang numei in, “Nang Joab na hi ziam?” ci in dongh hi.\nAma in, “Hi hi keima khi hi,” ci in zo hi.\nTua nu in “Hong ngai tan, topa awng,” ci hi.\nAma in, “Hong ngai khi hi,” ci in zo hi.\n18Numei in, “Nidang tawng lai in, ‘Abel khuapi ah pai tavun a, zo kikna tua mun pan la tavun kici a, tabangma in ki ngamta hi. 19Ka khuapi uh sia kilemna a ombel khuapi hi a, Israel ngam ah a thumaan bel zongh hi. Banghangin Pathian ii neisa sia zanciim sak nuam ni ziam?” ci in dongh hi.\n20Joab in zo a, “Na khuapi sia bangma hunin zanciim sak ahibale susia nuam ngawl khi hi. 21Tabang sia ko ii ngealna hi ngawl hi. Ephraim mualtung ngam pan Bikri ii tapa Sheba a ci sia Kumpipa David langpan in tualngal tho hi. Hi mihing pa hong aap lete, na khuapi uh pan nungkin tu khu hi,” ci hi..\n“A lutang luphung tungsia no kungah kong lawn tu hi,” ama in ci hi. 22Tua zawkciang ama in khuapi sung a mite kungah ama ii ngealna taw pai in, Sheba ii lutang tan in, luphung kaanin Joab ii kungah lawn uh hi. Ama in a mite khuapi pan a nungkin natu lemle tum a, amate inn ah cia kik uh hi. Taciang Joab Jerusalem kumpipa kungah heak kik hi.\nDavid ii Uliante\n23Joab sia Israel ngalkap hon ukpipa hi; Jehoiada ii tapa Benaiah sia David a cingte a ukpa hi a; 24Adoniram sia zawthawk thu taw a kisawl naseam te uk a, Ahilud ii tapa Jehoshaphat sia tepteena lai teng sai hi; 25Sheva sia kumpi zum thuzeakpa ahi hi; Zadok le Abiathar te sia thiampi te ahi uh hi, 26Jair khuapino pan Ira zongh David ii thiampi khat ahi hi.


url: =Pasian leh Siikan ~ Pau Khat Suan :: ZOMI DAILY\nposted on 14 October 2018 at 7:01 pm Lomkholna: News, Paukhatsuan\nSiikan nei mahmah siapi nuai a, siikan khauh mahmah sang ah phayu-phaye a sangkah cihbang a om theihloh mahbang in, a kician mahmah Pasian’ thu upna leh zuihna ah phayu-phaye cihbang om theilo hi.\nMihing – Pasian kizopna tangthu limtak velkik lehang nakhempeuh, zia le tong khempeuh khunkholhsa sitset, kician tak a acih bangbang zuih a kul kizopna hi. Ut dandan a biakpiak.. cihbang om theilo hi. Kikhel lemlum lo hi. Tu le tu ading, tu a gentawm bawltawm khungtawm pak… cihbang omlo hi.\nZanni, tuni, atawntung a kikhel lo Pasian, kikhel lo hi. Khelsawm pong kei lehang hoihzaw ding hi.\nA phawkhuai khat ah bel.. mihingte a it mahmah Pasian in mihingte tawh a kizopna ahun zui in Leitung zia tawh a lempen a a-adjust na ciangciang bel om hi. En amah zuizaw ding kimlai, aman mihingte zuizaw mikmek thei hi.\nAhi zong in a pongpi in leitung ki-ukna kumpiziate, mihingte’ pilna leh Pasian a muhdan uh, … ( localized bel hilo ) in mihingte va nai zaw (approach) mawk hi. Mihingte taitai in Pasian in delhdelh hileh a kilawmna, a kilawm hun tam mahmah zawzek mawk hi.\nI ngaihsut theih leh (or) ngaihsut theihna ding a ongpiak khuak i zattheih leh a ngaihsut huai thu tampi om hi.\nBangbang ahi zong in Pasian bel Phayu-phaye Pasian hilo hi cih phawkden huai. Pau Khat Suan\nAzo alel sang athu thupi zaw\nThu kikupna sung a kinialna leh thu kituhna khat peuhpeuh ah azo a lel cihsang in tua kinial kituhna pan bang thuhoih ngahkhia thei ihi hiam cih pen thupi zaw thamtham hi.\nThu kituhna peuhmah ah hoih i sak penpen, a hoihpen ding deihna tawh kigen, kinial, kituh ding hoih a, a zenzen a ei’ hoihsak, ei’ ngaihsutna sang a hoihzaw a om leh zong ei’-a a khiathei ding a kigin gige ding ahoih ahi hi.\nKa cihsa ka cihsa… ci a kipasalsak a pan’ tentan pongna pen pasalna hi hetlo a, haina hizaw hi. Ei’ cihsang, ei’ ngaihsutna sang a hoihzaw a om leh “aw! Nang ngaihsutna hoih ei!”… cithei a ei’ ngaihsutna khiattheihna pen pasal hihna leh pilna hizaw hi.\nTua in lungsim siangtho tak a kipawlkhop theihna piangsak a, khut kilen a ma pankhop theihna tawh gualzawhna hoihpen, ma tutna sangpen hong tunpih hizaw hi.\nNB: Pawlkhat lungsim kawi vanglak, thu kikupna pan ama’ cih a kiman’ kei a, ama’ cihsang a hoihzaw a om leh pau phalo sim zawzen in meeting pualam ah a na lehtat, thudang ana phuang, ana vaihawm sese kaltang om thei peuhmah laizang hi. Meeting sung a ama’ cih a khia nuamlo teltalte sang suuksia zaw. Pau Khat Suan\nPrevious: Lia Lun Deih Cing phawkna ZIS ah keinei ding\nNext: Na zatpah theih ding thu 10\nYangon Khuado Pawipi etphatkikna le lungdam kohna 2017\nZo Ngeina & Khantohna ~ Pau Do Lian\nChristian Hymn te’ tangthu: Zeisu Tawh Mun Khempeuh\nItaly gamah numei te khasim anin paiciang ni 3 sung “Menstrual Leave” kipiading ~ ZD\nZolia & Zotaang Malaysia 2014 Contestant List\nGam khempeuh lakah mi huhzopen 1 na Myanmar in nihvei ngahkhin\nWordWeb, aki mawkzatthei Dictionary